Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν μπούμε στη συζήτηση των επίκαιρων ερωτήσεων θα ήθελα να σας ενημερώσω ότι έχουν έρθει κάποιες επιστολές που απευθύνονται προς τον Πρόεδρο της Βουλής των Ελλήνων κ. Νικόλαο Βούτση και τις οποίες θα ανακοινώσω στο Σώμα. Η πρώτη επιστολή είναι η εξής: «Αξιότιμε κύριε Πρόεδρε, Σας γνωρίζω ότι σε συνέχεια της θετικής ψήφου που έδωσα επί της πρότασης εμπιστοσύνης στην Κυβέρνηση, επιθυμώ εφεξής, σε κάθε νομοσχέδιο που ψηφίζεται χωρίς ονομαστική ψηφοφορία, η ψήφος μου να προσμετράται μαζί με αυτές των Βουλευτών της Συμπολίτευσης. Με τιμή Έλενα Κουντουρά, Βουλευτής Α΄ Αθήνας».
Η δεύτερη επιστολή που απευθύνεται πάλι προς τον Πρόεδρο της Βουλής κ. Νικόλαο Βούτση είναι η εξής: «Αξιότιμε κύριε Πρόεδρε, Με την παρούσα επιστολή σάς γνωρίζω ότι σε συνέχεια της θετικής ψήφου που έδωσα στην πρότασή εμπιστοσύνης του Πρωθυπουργού την 16-01-2019 για την ανανέωση της κυβερνητικής θητείας και προκειμένου να μην υπάρχουν παρερμηνείες ως προς την αρχή της δεδηλωμένης, επιθυμώ εφεξής σε κάθε νομοσχέδιο που ψηφίζεται χωρίς ονομαστική ψηφοφορία η ψήφος μου να προσμετράται με αυτές των Βουλευτών της Συμπολίτευσης. Ο δηλών Βασίλειος Κόκκαλης, Ανεξάρτητος Βουλευτής Νομού Λάρισας».
Η τρίτη επιστολή προς τον Πρόεδρο της Βουλής κ. Νικόλαο Βούτση είναι η εξής: «Αξιότιμε κύριε Πρόεδρε, Σας γνωρίζω ότι σε συνέχεια της θετικής ψήφου που έδωσα επί της προτάσεως εμπιστοσύνης στην Κυβέρνηση, επιθυμώ εφεξής σε κάθε νομοσχέδιο που ψηφίζεται χωρίς ονομαστική ψηφοφορία η ψήφος μου να προσμετράται μαζί με αυτές των Βουλευτών της Συμπολιτεύσεως. Της δηλώσεώς μου αυτής εξαιρώ την ψηφοφορία περί Πρώην Γιουγκοσλαβικής Δημοκρατίας της Μακεδονίας, εάν αυτή, καθ' υπόθεσιν, δεν διεξαχθεί ονομαστικώς. Μετά της προσηκούσης τιμής Ο Η΄ Αντιπρόεδρος της Βουλής, Κωνσταντίνος Ζουράρις».
Επίσης, προς τον Πρόεδρο της Βουλής κ. Νικόλαο Βούτση απευθύνεται η κάτωθι επιστολή: «Αξιότιμε κύριε Πρόεδρε, Την περασμένη εβδομάδα με αφορμή την ψήφιση του νομοσχεδίου «Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.), ενίσχυση και αναβάθμιση της Δημόσιας Διοίκησης και άλλες διατάξεις», η Αξιωματική Αντιπολίτευση συνεπικουρούμενη από κόμματα της Ήσσονος Αντιπολίτευσης, με προφανή σκοπό την πρόκληση εντυπώσεων, αμφισβήτησε το ότι η Συμπολίτευση διαθέτει την πλειοψηφία και άρα τη δυνατότητα υπερψήφισής του. Η υπερψήφιση επί της αρχής, όπως και κάθε επιμέρους άρθρου στην ονομαστική ψηφοφορία που ακολούθησε, με πολύ μεγάλες πλειοψηφίες μάλιστα, απέδειξαν το προσχηματικό της αμφισβήτησης αυτής. Επειδή επιθυμώ να συμβάλω στην προάσπιση του κύρους του Κοινοβουλίου, καθώς και στην εύρυθμη λειτουργία του, με την αποφυγή σπατάλης χρόνου και ενέργειας σε συνεχείς ονομαστικές ψηφοφορίες, παρακαλώ λάβετε υπόψη σας ότι σε συνέχεια της θετικής ψήφου που έδωσα επί της πρότασης εμπιστοσύνης της Κυβέρνησης, επιθυμώ εφεξής για νομοσχέδια που προτείνει η Κυβέρνηση και για τα οποία δεν ζητείται ονομαστική ψηφοφορία, η ψήφος μου να προσμετράται με εκείνες των Βουλευτών της Συμπολίτευσης. Με τιμή Σπύρος Δανέλλης, Βουλευτής Ηρακλείου».
Επίσης, ακόμη μία επιστολή που στάλθηκε προς τον Πρόεδρο της Βουλής είναι η εξής: «Αξιότιμε κύριε Πρόεδρε, Με ιδιαίτερο σκεπτικισμό παρατηρώ τις τελευταίες ημέρες τη δημόσια συζήτηση και φημολογία σχετικά με τυχόν αλλαγές στον Κανονισμό της Βουλής και θα ήθελα να καταθέσω κάποιες παρατηρήσεις ως επί δεκαεννέα πλέον έτη Βουλευτής του ελληνικού Κοινοβουλίου. Είναι αναγκαίο, όπως πρώτη και μόνη έχω κατά το παρελθόν επισημάνει και ζητήσει από τον Πρόεδρο της Βουλής των Ελλήνων, να επιλυθούν με τον πλέον θεσμικό τρόπο και σύμφωνα με τις πρόνοιες του Συντάγματος τα ζητήματα που αφορούν στην εκπροσώπηση Ανεξαρτήτων Βουλευτών. Ο Ανεξάρτητος Βουλευτής θα πρέπει να έχει τη δυνατότητα να αντιπροσωπεύει αξιοπρεπώς και με επάρκεια τους πολίτες στο Κοινοβούλιο. Δυστυχώς, κατά τις παρεμβάσεις μου στο παρελθόν, η πρωτοβουλία της αναβάθμισης του ρόλου του Βουλευτή, ο οποίος είναι αντιπρόσωπος του Έθνους και βασικός «πρωταγωνιστής» στη δημοκρατία, δεν απασχόλησε παρά ελάχιστους. Τώρα που το πρόβλημα άγγιξε και τις Κοινοβουλευτικές Ομάδες το ζήτημα απασχολεί όλους, αλλά με ανοίκειο τρόπο εις βάρος των Βουλευτών. Το αξίωμα του Βουλευτή υπερβαίνει τις κομματικές σκοπιμότητες και τακτικισμούς, καθώς, σύμφωνα με το Σύνταγμα, ο Βουλευτής εκπροσωπεί στην Εθνική Αντιπροσωπεία το σύνολο της επικράτειας της χώρας και το έθνος. Κατά συνέπεια, όπως ακριβώς ο Βουλευτής που ανήκει σε μία Κοινοβουλευτική Ομάδα, θα πρέπει εφεξής και σε ήρεμο χρόνο να υπάρξουν σχετικές πρόνοιες και προβλέψεις για τους ανεξάρτητους Βουλευτές. Σήμερα η ομάδα των Ανεξαρτήτων Βουλευτών αριθμεί δεκαέξι μέλη, με αποτέλεσμα να κατατάσσεται τέταρτη μεταξύ των Κοινοβουλευτικών Ομάδων του ελληνικού Κοινοβουλίου. Η δυνατότητα διευκόλυνσης του κοινοβουλευτικού έργου τους είναι οφειλόμενη πράξη της Βουλής διά του Κανονισμού της με θεσμικό τρόπο, σύμφωνα με τις πρόνοιες του Συντάγματος. Θεωρώ καθήκον και υποχρέωσή μου, όπως πρέσβευε ο Κωνσταντίνος Καραμανλής, να πω ότι σήμερα περισσότερο από ποτέ οφείλουμε να υπηρετήσουμε μόνο τα αληθινά συμφέροντά του έθνους, υπερβαίνοντας τις παραπλανητικές «ετικέτες» Αριστεράς, Κέντρου και Δεξιάς. Δυστυχώς, η συμπεριφορά θεσμικών παραγόντων του Κοινοβουλίου αναδεικνύει ως θλιβερή πραγματικότητα τη στάση με την οποία πολιτικοί αρχηγοί αντιμετωπίζουν ως res τους αντιπροσώπους του έθνους κι αυτό είναι η απόδειξη του ιδιαίτερα μικρού πολιτικού τους αναστήματος. Αυτό οφείλουμε να το αναχαιτίσουμε θεσμικά, προσηλωμένοι στο Σύνταγμα, το οποίο περιγράφει ακριβώς πώς πρέπει να λειτουργούν οι Βουλευτές, στην υπηρεσία του έθνους και όχι στην υπηρεσία των στενών κομματικών επιδιώξεων. Αξιότιμε κύριε Πρόεδρε, κατόπιν όλων αυτών, θέλω να σας γνωστοποιήσω ότι, σε συνέχεια της θετικής ψήφου που έδωσα επί της πρότασης παροχής ψήφου εμπιστοσύνης στην Κυβέρνηση προκειμένου να ολοκληρώσει τη συνταγματική της θητεία, σεβόμενη την εντολή του ελληνικού λαού, προκειμένου να ολοκληρωθεί το νομοθετικό της έργο για την ανακούφιση των Ελληνίδων και των Ελλήνων στην καθημερινότητά τους, επιθυμώ εφεξής στα σχέδια νόμου τα οποία ψηφίζονται χωρίς ονομαστική ψηφοφορία η ψήφος μου να προσμετράται με αυτές των Βουλευτών της Συμπολίτευσης, με δεδομένη τη δεδηλωμένη εμπιστοσύνη μου στην Κυβέρνηση με την οποίαν συμμαχώ για τους λόγους που προανέφερα. Με εκτίμηση, Αικατερίνη Παπακώστα - Σιδηροπούλου, Υφυπουργός Προστασίας του Πολίτη, ανεξάρτητη Βουλευτής Β΄ Αθήνας».
Επίσης μία τελευταία επιστολή απευθυνόμενη στον Πρόεδρο της Βουλής είναι η εξής: «Αξιότιμε κύριε Πρόεδρε, Με την παρούσα σάς γνωρίζω ότι σε συνέχεια της θετικής ψήφου που έδωσα επί της πρότασης εμπιστοσύνης της Κυβέρνησης, επιθυμώ εφεξής για νομοσχέδια που προτείνει η Κυβέρνηση και για τα οποία δεν έχει ζητηθεί ονομαστική ψηφοφορία η ψήφος μου να προσμετράται μαζί με αυτές των Βουλευτών της Συμπολίτευσης. Με εκτίμηση Αθανάσιος Παπαχριστόπουλος».
Όπως καταλαβαίνετε, οι επιστολές αυτές θα δοθούν στον Πρόεδρο της Βουλής βεβαίως, στον οποίο απευθύνονται. Θα τα θέσει στη Διάσκεψη των Προέδρων, για να γίνει η σχετική συζήτηση επ' αυτού.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Ξεκινούμε με τη συζήτηση της δεύτερης με αριθμό 3876/29-11-2018 ερώτησης του κύκλου αναφορών και ερωτήσεων του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, σχετικά με την «επιστροφή χρηματικών ποσών, που παρακρατήθηκαν στα πλαίσια της διαθεσιμότητας, σε εκατόν ενενήντα επτά εργαζόμενους νοσοκομείων της Θεσσαλονίκης». Στην ερώτηση θα απαντήσει ο Αναπληρωτής Υπουργός Υγείας κ. Παύλος Πολάκης. Κύριε Δελή, έχετε τον λόγο.
Ευχαριστώ πολύ, κύριε Πρόεδρε. Θέλω να διευκρινίσω στην αρχή ότι πρόκειται για τη μετατροπή μιας απλής ερώτησης σε επίκαιρη και αυτό έγινε γιατί υπήρξε αρκετά μεγάλη καθυστέρηση, δύο - τρεις μήνες περιμένουμε τη γραπτή απάντηση του Υπουργείου για το θέμα, και τη μετατρέψαμε σε επίκαιρη η οποία σήμερα απαντιέται. Η ιστορία είναι λίγο πολύ γνωστή. Πάμε πίσω στο 2013, ψηφίζεται ένας εμβληματικός μνημονιακός νόμος, ο ν.4172. Και τι δεν έχει, κύριε Υπουργέ, αυτός ο νόμος!
Έχουμε υπ' όψιν.
Έχει: σχολικούς φύλακες, καθηγητές εκπαιδευτικούς της τεχνικής εκπαίδευσης, δημοτικούς αστυνομικούς, υγειονομικούς υπαλλήλους. Και κάτι ακόμα: Έχει και τη δυνατότητα του Υπουργού να ορίζει τον κατώτατο μισθό. Αυτός ο νόμος - επειδή ακριβώς και η Κυβέρνηση του ΣΥΡΙΖΑ υιοθέτησε αυτόν τον νόμο - έχει πια αλλάξει τίτλο και από νόμος Βρούτση λέγεται πια νόμος Βρούτση - Αχτσιόγλου. Έρχομαι, όμως, στο αντικείμενο της ερώτησής μας. Τότε, λοιπόν, στη Θεσσαλονίκη κλείνουν τρία νοσοκομεία το «Παναγία» στην Καλαμαριά, το Λοιμωδών και το Δερματολογικό και διακόσιοι περίπου υγειονομικοί υπάλληλοι τίθενται σε διαθεσιμότητα. Μετά από δύο περίπου μήνες αυτοί μετατάσσονται σε άλλα νοσοκομεία της Θεσσαλονίκης. Αλλά εν τω μεταξύ για ένα δίμηνο περίπου δεν λαμβάνουν τον κανονικό τους μισθό. Και με την ερώτησή μας ζητάμε να εφαρμοστεί ακριβώς εκείνη η διάταξη του ν.4472- που εσείς ψηφίσατε - που προβλέπει ότι αν ο λειτουργός ή ο υπάλληλος επιστρέψει στα καθήκοντά του μετά από τη θέση του σε διαθεσιμότητα με υπαιτιότητα της υπηρεσίας, για το διάστημα αυτό καταβάλλεται το σύνολο των αποδοχών του. Αυτοί οι διακόσιοι περίπου τον αριθμό υπάλληλοι δεν έχουν πληρωθεί ακόμα αυτά τα χρήματα. Είναι ένα σημαντικό ποσό. Κανείς δεν μπορεί να το αγνοήσει. Έχουν χάσει ένα κομμάτι του μισθού τους. Βεβαίως, οι εκπαιδευτικοί, οι δημοτικοί αστυνομικοί, που τέθηκαν σε διαθεσιμότητα, έχουν χάσει πολύ μεγαλύτερα ποσά, γιατί εκείνα τα ποσά αφορούσαν όχι μονάχα δύο μήνες αλλά τουλάχιστον δύο χρόνια. Και με την ευκαιρία θέτουμε και αυτό το ζήτημα. Έχουμε μία απάντηση, βεβαίως, που έδωσε το Υπουργείο Εσωτερικών. Λέει ότι δεν είναι δικό τους το θέμα, ότι είναι θέμα του Υπουργείου Οικονομικών και του Υπουργείου Διοικητικής Ανασυγκρότησης. Να δούμε τώρα τι θα μας πει ο κύριος Υπουργός. Ζητάμε, λοιπόν, να πάρουν οι άνθρωποι αυτοί τα λεφτά που δικαιούνται με βάση τον δικό σας νόμο και να λήξει το θέμα με έναν τρόπο θετικό. Ευχαριστώ.
Ευχαριστώ, κύριε Δελή. Θα απαντήσει ο Αναπληρωτής Υπουργός Υγείας κ. Πολάκης. Ορίστε, κύριε Υπουργέ, έχετε τον λόγο για τρία λεπτά.
Κύριε Δελή, ευχαριστώ για την ερώτηση. Έχει λυθεί το θέμα. Δεν μπορώ, όμως, τώρα να ξεφύγω από τον πειρασμό - με βάση τις εισαγωγές που κάνετε - να πω κάτι. Ακούστε, λοιπόν, μη συγκρίνετε αυγά με πατάτες. Ο Βρούτσης και η Νέα Δημοκρατία μείωσαν κατά 22% τον βασικό μισθό και έφτασαν την ανεργία στο 27,8%. Αυτή η Κυβέρνηση, και με τελευταία Υπουργό την κ. Αχτσιόγλου, έδωσε αύξηση 11% στον βασικό μισθό, κατήργησε τον υποκατώτατο για τους νέους μέχρι είκοσι πέντε ετών κι έχει κατεβάσει μέχρι στιγμής την ανεργία στο 18,3% και κατεβαίνει και άλλο. Άρα μην μπερδεύουμε τα πράγματα. Άλλοι κατέστρεφαν κι εμείς αναστηλώνουμε. Ένα παράδειγμα αναστήλωσης είναι και αυτό που ρωτάτε. Η ερώτησή σας βασίστηκε σε νομοθετική πρωτοβουλία την οποία πήραμε και διορθώσαμε αυτό που έγινε στο «Φλέμινγκ». Κάποιοι υπάλληλοι του μηχανισμού από κεκτημένη ταχύτητα και παίζοντάς το «βασιλικότεροι του βασιλέως», ακόμα και μετά την επιστροφή συνέχισαν να τους κρατάνε τα χρήματα και δεν τους τα γύριζαν και πίσω! Για αυτό νομοθετήσαμε και τους γύρισαν πίσω και τα παραπάνω που κράτησαν και αυτά που ήταν στην αρχή, το 25%. Για τα τρία νοσοκομεία της Θεσσαλονίκης τα πραγματικά στοιχεία είναι τα εξής: Στο «Ιπποκράτειο» είχαν τεθεί σε διαθεσιμότητα επτά μόνιμοι και δώδεκα υπάλληλοι από το πρώην ΙΚΑ. Έχει κινηθεί η διαδικασία για να τους επιστραφούν τα χρήματα με βάση τη ρύθμιση που είχε γίνει και για το «Φλέμινγκ». Στο «Θεαγένειο» έχουν επιστραφεί τα χρήματα. Ήταν είκοσι άτομα από τον «Άγιο Παύλο», έξι από το «Αφροδισίων και Δερματικών Νόσων» και δύο από το «Ειδικών Λοιμώξεων». Δεν έχουμε πρόβλημα με τους υπαλλήλους που έχουν πάει στο «Θεαγένειο». Στο «ΑΧΕΠΑ» υπήρξε πρόβλημα. Αφορά συνολικά, από τα στοιχεία που μου έδωσαν εμένα οι υπηρεσίες, πενήντα επτά άτομα που μετατάχθηκαν εκεί. Κι εκεί - επειδή κάποιοι υπάλληλοι δεν ήξεραν ποιο να τα δώσει, απ' αυτό που έφυγαν ή απ' αυτό που πήγαν; - στείλαμε εγκύκλιο - από τότε που είχατε κάνει τη γραπτή ερώτηση, να σας πω την αλήθεια, έχετε ένα δίκιο σε αυτό το θέμα της μη απάντησης στη γραπτή ερώτηση - που διευκρινίζει ότι η επιστροφή των παρακρατηθέντων θα γίνει από τα νοσοκομεία στα οποία μετατάχθηκαν οι συγκεκριμένοι υπάλληλοι. Εμείς τα διορθώνουμε, ό,τι πέφτει στην αντίληψή μας και ό,τι πληγή άνοιξαν οι προηγούμενοι εκείνα τα χρόνια, γιατί μπαίνουμε σε φάση ανάταξης της ελληνικής κοινωνίας. Αυτό είναι το θέμα. Το πρακτικό πρόβλημα υπήρχε μόνο στο «ΑΧΕΠΑ», που και με την εγκύκλιο που στέλνουμε λύνεται και αυτό. Ευχαριστώ πολύ.
Ευχαριστούμε, κύριε Υπουργέ. Κύριε Δελή, έχετε τον λόγο για τρία λεπτά, για τη δευτερολογία σας.
Μοιραία, κύριε Πρόεδρε, η συζήτηση επεκτάθηκε και στον νόμο στον οποίο βασίστηκαν όλα αυτά τα αρνητικά που έζησαν και με έναν τρόπο ζουν ακόμα τις συνέπειές τους οι εργαζόμενοι και θα συνεχίσουν να ζουν, μια που και αυτός ο νόμος, δηλαδή ο ν.4172, ένας από τους εμβληματικότερους μνημονιακούς νόμους, ζει και βασιλεύει και επί Κυβέρνησης ΣΥΡΙΖΑ. Τώρα, γι' αυτά που είπε ο κύριος Υπουργός, για την αύξηση του 11%, εάν αφαιρεθούν οι φορολογικές υποχρεώσεις και οι ασφαλιστικές εισφορές, αυτό που μένει, κύριε Πολάκη, για τους εργαζόμενους, είναι 25 περίπου ευρώ τον μήνα. Εάν θέλετε να πανηγυρίζετε γι' αυτά τα 25 ευρώ που θα μπουν στην τσέπη των εργαζόμενων, όταν αυτή η Κυβέρνηση υποσχέθηκε ότι θα τους δώσει τουλάχιστον 751 ευρώ - και μάλιστα αυτά τα λέγατε μέχρι και τον Σεπτέμβρη του 2015- , τότε πανηγυρίστε, αλλά μην καλείτε και τους εργαζόμενους να πανηγυρίσουν γι' αυτό. Για να αφήσουμε, δηλαδή, κατά μέρος το ποιοι θα το πάρουν και αυτό το εικοσιπεντάρι, όταν θερίζει έξω η ευέλικτη εργασία. Μια ευέλικτη εργασία η οποία με τον τρόπο της μειώνει την ανεργία. Γιατί ξέρω κι εγώ να μειώσω την ανεργία αν μια θέση εργασίας τη μοιράσω σε δύο, σε τρεις και σε τέσσερις. Ξέρετε πόσο θα μειωθεί η ανεργία; Αυτός είναι ο τρόπος που μειώνεται η ανεργία. Εν πάση περιπτώσει, έρχομαι τώρα στο προκείμενο. Είπατε ότι έχει λυθεί. Είπατε, όμως, παρακάτω - σας άκουσα με πολύ μεγάλη προσοχή - ότι έχει λυθεί ουσιαστικά μονάχα στο «Θεαγένειο» - εκεί έχουν πάρει τα χρήματά τους - γιατί ούτε στο «Ιπποκράτειο» τα έχουν πάρει, έχει κινηθεί η διαδικασία, είπατε, και στο «ΑΧΕΠΑ» δεν ξέρω πού υπάρχει εμπλοκή. Θα θέλαμε, λοιπόν, την παρέμβασή σας, εν πάση περιπτώσει αυτό που πρέπει να κάνετε ως Υπουργείο, έτσι ώστε να ξεμπλοκάρει το ζήτημα εκεί και να πάρουν και τα χρήματά τους. Και μια και το έφερε η κουβέντα, να μεταφέρετε βεβαίως το ίδιο δικαίωμα, μια που συμμετέχετε στο Υπουργικό Συμβούλιο κι εσείς, κύριε Πολάκη, το αίτημα αυτό να αφορά και τους εκπαιδευτικούς και τους δημοτικούς αστυνομικούς, όσους τέλος πάντων - και είναι αρκετοί - είχαν τεθεί σε διαθεσιμότητα εκείνη την εποχή. Ευχαριστώ.
Ευχαριστούμε, κύριε Δελή. Τον λόγο έχει ο Υπουργός για τη δευτερολογία του, για τρία λεπτά.
Κύριε Δελή, το ΚΚΕ είναι σοβαρό κόμμα. Δεν μπορώ να ακούω από εσάς κριτική του τύπου της ακροδεξιάς «Άδωνο - Βορίδιου - Μπογδάνο - Πορτοσάλτε» κατάστασης. Με αυτά που λέτε, ότι η αύξηση στον βασικό μισθό είναι 3 ευρώ, 20 ευρώ, 25 ευρώ κ.λπ., έχετε δεχθεί ότι θα υπάρξει μείωση του αφορολόγητου.
Μα, εσείς το ψηφίσατε.
Και την περικοπή των συντάξεων είχαμε ψηφίσει, αλλά δεν έγινε.
Αναστάλθηκε.
Και λέγαμε και πιο πριν: «Ήρεμα, παιδιά, τα πράγματα πάνε αλλιώς. Βασίστηκε αυτή η παραδοχή στο ότι έλεγε το ΔΝΤ ότι θα έχουμε ένα δισεκατομμύριο έλλειμμα στον ΕΦΚΑ.». Δεν είχαμε ένα δισεκατομμύριο έλλειμμα, αλλά είχαμε 800 εκατομμύρια πλεόνασμα. Τα έχω πει πολλές φορές. Αυτά τα πλεονάσματα ένας λόγος που βγαίνουν είναι γιατί δεν κλέβουμε. Αυτό έχει τροποποιήσει τα πράγματα, κύριε Δελή, στους προϋπολογισμούς παντού. Τώρα, ναι, το ξέρω, για το θέμα του «ΑΧΕΠΑ» - σας το είπα πριν, για να έρθουμε στο συγκεκριμένο ξανά - στάλθηκε εγκύκλιος. Διότι να σας πω εγώ ένα άλλο παράδειγμα σημερινό, για να δείτε με τι κακομοιριά έχουμε μπλέξει; Διότι δεν μπορούμε να τα ελέγξουμε όλα παντού και πάντα και στην τελευταία λεπτομέρεια. Όπου όμως υπάρχει πρόβλημα, παρεμβαίνουμε και το λύνουμε. Προσέξτε να σας πω, γιατί έχει σημασία να το ακούσετε και είναι καλό αυτό το πράγμα, γιατί μου λέτε να παρεμβαίνουμε. Φυσικά και παρεμβαίνουμε - δεν κάνουμε άλλη δουλειά - , για να διορθώνουμε αβελτηρίες, καθυστερήσεις, γραφειοκρατίες, ευθυνοφοβίες του διοικητικού μηχανισμού και του μηχανισμού της διοίκησης. Στο Νοσοκομείο της Νίκαιας σήμερα, ας πούμε, με ενημέρωσαν ότι δεν πρόλαβαν, λέει, δεν έφτασαν τα χαρτιά, να τροποποιήσουν τον προϋπολογισμό εντάσσοντας το ποσό που δόθηκε τον Δεκέμβριο του 2018 για τις υπερωρίες των υπαλλήλων. Εντάξανε τις εφημερίες, αλλά δεν προλάβανε, λέει, να εντάξουν τις υπερωρίες. Τα χρήματα είναι εκεί, στο νοσοκομείο, αλλά δεν έκαναν την τροποποίηση, γιατί το έστειλαν στις 22 του μήνα, δεν έφτασε, έκανε, έρανε και τώρα, λέει, δεν μπορούν να τις πληρωθούν. Στείλαμε, λοιπόν, κι εμείς σήμερα στη διοίκηση ένα «εντέλλεσθε», πληρώστε και θα ρυθμιστεί νομοθετικά. Έχουμε ετοιμάσει και τροπολογία και δεν θα καθυστερήσουμε εμείς τις αμοιβές των ανθρώπων, επειδή άργησε να πάει το χαρτί. Αυτό συμβαίνει σε πάρα πολλά σημεία καθημερινά και ούτε το 1/10 δεν βγαίνει στη δημοσιότητα αυτών που λύνουμε, πριν βγουν, τέτοιου τύπου. Εδώ είναι κάτι συγκεκριμένο: Λέει ότι δεν είχε εγκύκλιο το «ΑΧΕΠΑ», λες και δεν μπορούσε να δει τι έγινε αλλού ή δεν μπορούσε να δει τι γίνεται στα διπλανά. Στείλαμε, λοιπόν, κι εμείς την εγκύκλιο.
Ευχαριστούμε κύριε Υπουργέ. Η δεύτερη με αριθμό 299/28-1-2019 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης κ. Μιχαήλ Τζελέπη προς την Υπουργό Προστασίας του Πολίτη, με θέμα: «Αυξημένη η παραβατικότητα στον Νομό Σερρών και υποστελεχωμένη η Διεύθυνση Αστυνομίας Σερρών», δεν θα συζητηθεί λόγω κωλύματος της Υπουργού Προστασίας του Πολίτη κ. Όλγας Γεροβασίλη, εξαιτίας ανειλημμένων υποχρεώσεων. Προχωρούμε στην πρώτη με αριθμό 313/29-1-2019 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, με θέμα: «Πολύ σοβαρά προβλήματα στο Γενικό Νοσοκομείο Σάμου». Κύριε Τάσσο, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Πολάκη, τα προβλήματα και στο Νοσοκομείο της Σάμου είναι πάρα πολλά. Το πιο σημαντικό αυτή τη στιγμή είναι ότι δεν έχει μόνιμους παιδίατρους. Έχει μόνο μία παιδίατρο με ειδική εργασιακή σχέση, μετακινούμενη από το ΚΕΦΙΑΠ κι έναν παιδίατρο επικουρικό, δηλαδή με σύμβαση, ο οποίος και παραιτήθηκε. Τώρα, η έλλειψη παιδιάτρων έχει ως αποτέλεσμα να απειλείται με άμεση διακοπή η λειτουργία τόσο της παιδιατρικής όσο και της μαιευτικής κλινικής κατ' επέκταση, αφού η παρουσία τους είναι απαραίτητη, τόσο κατά τη διάρκεια του τοκετού και της καισαρικής τομής όσο και για το χρονικό διάστημα που παραμένουν τα νεογνά στην κλινική. Εξαιτίας αυτής της κατάστασης δεν γίνονται πλέον τακτικοί και υποχρεωτικοί εμβολιασμοί σε όλα τα παιδιά. Επίσης, λόγω των συνολικότερων ελλείψεων του νοσοκομείου, κινδυνεύουν με κλείσιμο και άλλα τμήματα, όπως το ακτινοδιαγνωστικό, το ωτορινολαρυγγολογικό και το αναισθησιολογικό. Στα παραπάνω προστίθενται οι μονήρεις ιατρικές ειδικότητες αλλά και το ελάχιστο νοσηλευτικό και παραϊατρικό προσωπικό. Η μαιευτική κλινική λειτουργεί με ελάχιστες μαίες και με δύο μόνο νοσηλεύτριες. Όσοι έχουν αποχωρήσει εδώ και καιρό δεν έχουν αντικατασταθεί. Μία νοσηλεύτρια καλύπτει ταυτόχρονα δύο και τρία τμήματα, με ό,τι αυτό συνεπάγεται. Η ΜΕΘ με τέσσερις γιατρούς έχει αναπτύξει τέσσερα κρεβάτια, ενώ το νοσηλευτικό προσωπικό παραμένει ελάχιστο και πολύ κάτω από το προβλεπόμενο όριο. Το ίδιο συμβαίνει και σε άλλα τμήματα του νοσοκομείου, όπως η παθολογική κλινική, η παιδιατρική, η χειρουργική, το αναισθησιολογικό, και το τμήμα επειγόντων περιστατικών, με μία νοσηλεύτρια στην απογευματινή και νυχτερινή βάρδια και το Σαββατοκύριακο. Η πρωινή βάρδια του ακτινολογικού λειτουργεί με έναν εργαζόμενο. Η ίδια κατάσταση επικρατεί και στις υπόλοιπες υπηρεσίες και στα τμήματα του νοσοκομείου, στην τεχνική και διοικητική υπηρεσία και στα εργαστήρια. Η κατάσταση είναι εκρηκτική. Όλοι οι εργαζόμενοι είναι κατάκοποι και εξουθενωμένοι. Κινδυνεύει η υγεία τους από την εντατικοποίηση της εργασίας αλλά και από τα ελλιπή μέτρα υγιεινής και ασφάλειας. Σε όλα τα παραπάνω πρέπει να προστεθεί και το μεταναστευτικό - προσφυγικό πρόβλημα, που με ευθύνη της Κυβέρνησης κρατάει εγκλωβισμένους στο νησί χιλιάδες μετανάστες με σοβαρότατα προβλήματα υγείας και όλοι αυτοί συρρέουν στο νοσοκομείο για εξετάσεις και θεραπείες, αφού με ευθύνη της Κυβέρνησης και των αρμοδίων Υπουργείων δεν έχει στελεχώσει ιατρείο μέσα στο hot spot, ώστε να τους παρέχονται τα στοιχειώδη, όπως πρωτοβάθμια φροντίδα υγείας. Σας ρωτάμε, λοιπόν, κύριε Υπουργέ: Τι μέτρα θα πάρετε ώστε να εξασφαλιστεί η άμεση πρόσληψη τριών μονίμων παιδιάτρων, όπως προβλέπει και το οργανόγραμμα του νοσοκομείου, για να λειτουργήσουν πλήρως και με ασφάλεια η παιδιατρική και η μαιευτική κλινική, καθώς και αναισθησιολόγων, ωτορινολαρυγγολόγων και ακτινοδιαγνωστών; Με ποιον τρόπο θα εξασφαλίσετε τις απαραίτητες μαζικές προσλήψεις μόνιμου νοσηλευτικού και παραϊατρικού προσωπικού, σε όλες τις υπηρεσίες του νοσοκομείου και στο ΕΚΑΒ, καθώς και τη λήψη όλων των απαραίτητων μέτρων προστασίας των εργαζομένων; Με ποιον τρόπο θα δημιουργηθεί ιατρείο στο hot spot της Σάμου;
Ευχαριστούμε, κύριε Τάσσο. Θα απαντήσει τώρα ο Αναπληρωτής Υπουργός Υγείας κ. Παύλος Πολάκης. Κύριε Υπουργέ, έχετε τον λόγο για τρία λεπτά.
Κύριε Τάσσο, κατ' αρχάς, να πω δύο στοιχεία: Τα ξέρουμε τα προβλήματα που υπάρχουν στο Νοσοκομείο της Σάμου και προσπαθούμε να τα αντιμετωπίσουμε. Άλλα τα λύνουμε, άλλα δεν τα καταφέρνουμε. Δεν περνάνε όλα από το χέρι μας και θα εξηγήσω το γιατί. Θα σας πω δυο νούμερα, για να έχουμε μια εικόνα. Το 2015 οι υπηρετούντες ειδικευμένοι γιατροί στο Νοσοκομείο της Σάμου ήταν τριάντα έξι. Αυτοί υπηρετούσαν, ειδικευμένοι γιατροί. Στις 31-12-2018 ήταν σαράντα πέντε. Αυτή η αύξηση προήλθε και από την πρόσληψη επικουρικών, που έχει γίνει από τότε, αλλά και από την πρόσληψη κάποιων σε πολλές θέσεις που προκηρύχθηκαν και που δεν βγήκαν όλες άγονες. Το ξέρετε. Έχουν προκηρυχθεί έντεκα θέσεις μόνιμων γιατρών, από τις οποίες - εάν έχω σωστά τα στοιχεία εδώ - πρέπει να διορίστηκαν από τις παλιές θέσεις οι τέσσερις. Οι άλλες βγήκαν άγονες. Επίσης, είναι στον αέρα αυτή τη στιγμή, σε προκήρυξη, άλλες δέκα θέσεις λόγω κενωθεισών θέσεων από μετάθεση. Παρ' όλα αυτά και παρ' όλη αυτή την αποχώρηση, ο αριθμός των ειδικευμένων γιατρών στο νοσοκομείο είναι μεγαλύτερος. Απ' ό,τι ενημερώθηκα, όσον αφορά τον αναισθησιολόγο και τον ακτινοδιαγνώστη και για τις δύο αυτές θέσεις επιμελητών Β΄ έχει ολοκληρωθεί η κρίση, έχουν υπάρξει υποψήφιοι και είναι στη διαδικασία διορισμού. Για τη θέση του παιδιάτρου, εκεί το πρόβλημα δεν είναι μόνο αυτό που λέτε, αλλά έχει και άλλες προεκτάσεις. Τις ξέρετε, να μην μπω σε περαιτέρω λεπτομέρειες. Απλώς, θέλω να πω το εξής: Έχουμε προκηρύξει - όχι μόνο μια φορά, αλλά πολλές φορές - θέση και η τελευταία προκηρύχθηκε και με επιμελητή Α΄ και είχε υποψήφιο που θα έπαιρνε τη θέση, αλλά απέσυρε την υποψηφιότητά του και η προκήρυξη θα ξαναβγεί. Υπήρξε ένα μπέρδεμα με τον παιδίατρο στο Καρλόβασι - το ξέρετε αυτό - που δεν θέλει πια να βοηθά στο Νοσοκομείο της Σάμου. Ενισχύεται με αυτούς τους δύο που ξέρετε. Μπορούμε να βρούμε επικουρικό άμεσα στον βαθμό που υπάρχει στη λίστα. Όμως, ξέρετε, δεν μπορώ να γεννήσω γιατρό. Υπάρχουν δώδεκα με δεκαπέντε ιδιώτες παιδίατροι απ' έξω. Έχουμε απευθυνθεί σε πολλούς απ' αυτούς, για να κάνουν σύμβαση με το νοσοκομείο με μπλοκάκι. Δεν θέλουν. Δεν μπορώ να κάνω κάτι άλλο. Να βγάλω πιστόλι και να τον αναγκάσω να έρθει, δεν μπορώ, για να εξηγούμαστε. Θα ξαναπροκηρυχθεί η θέση και υπάρχουν πιστώσεις του νοσοκομείου. Να σας πω και κάποια πράγματα, για να τα γνωρίζετε: Το νοσοκομείο αυτή τη στιγμή έχει ταμειακό διαθέσιμο 10.928.000 ευρώ. Από το 2017 και μετά δεν γεννά νέα χρέη, όμως είναι ένα από τα ελάχιστα νοσοκομεία της χώρας, που λόγω της δικαστικής δίωξης, που υπήρξε σε κομμάτι του διοικητικού του προσωπικού, έχει χρηματοδοτηθεί, αλλά τα χρήματα κάθονται, έχουν δοθεί πολύ λίγα κι έχει ληξιπρόθεσμες οφειλές γύρω στα 6 εκατομμύρια, που είναι παλιές, πριν από το 2015, γιατί μετά έχουν εξοφληθεί σχεδόν όλα. Δηλαδή, έχει μόνο την τρέχουσα διαχείριση, περίπου 200.000 με 300.000 ληξιπρόθεσμα καινούργια κι έχει αυτή τη στιγμή στο ταμείο του 10.928.000 ευρώ. Έχει κάποιες εγγενείς δυσλειτουργίες το σύστημα εκεί. Το παλεύουμε. Δεν έχει καμμία σχέση η κατάσταση με το πριν από τέσσερα χρόνια. Σαφώς και είναι επιβάρυνση το θέμα του προσφυγικού. Σε αυτό έχει μερίδιο ευθύνης στη λύση του προβλήματος και προσπαθεί και το ΚΕΕΛΠΝΟ. Ξαναπροκηρύσσουμε και μάλιστα μεγαλώσαμε πολύ το πρόγραμμα «PHILOS» σε σχέση με τις προσλήψεις που είναι να γίνουν εκεί. Περιμένουμε να τελειώσει η διαδικασία. Σαφώς και ξέρουμε ότι ένας κόσμος κουράζεται κ.λπ. και κάνουμε ό,τι περνά από το χέρι μας και σε επίπεδο χρηματοδότησης του νοσοκομείου και σε επίπεδο προκήρυξης θέσεων. Το Νοσοκομείο της Σάμου πήρε τόσες θέσεις για προκήρυξη όσες πήραν αντίστοιχα με βάση τη δυναμικότητά τους και όλα τα νησιά του ανατολικού Αιγαίου. Δεν υπάρχει κάτι άλλο. Από εκεί και πέρα, υπάρχουν κάποια νησιά, στα οποία έχουμε πρόβλημα πλήρωσης των θέσεων, γιατί δεν τα επιλέγουν οι γιατροί. Έχουμε μετακινήσει ανθρώπους, τους ξαναμετακινήσαμε, αλλά δεν μπορεί να λύνεται μονίμως έτσι το πρόβλημα. Θα ξαναπροκηρυχθούν οι θέσεις και κάνει προσπάθεια, απ' ό,τι ξέρω, η υγειονομική περιφέρεια να βρει επικουρικούς για άμεση πρόσληψη. Αυτή είναι η απάντηση.
Κύριε Τάσσο, έχετε τον λόγο για τρία λεπτά, για να δευτερολογήσετε.
Κύριε Υπουργέ, όσον αφορά το συγκεκριμένο αίτημα για προσλήψεις τριών μονίμων παιδιάτρων, απάντηση προφανώς δεν πήραμε. Λέτε ότι προκηρύσσετε θέσεις και δεν έρχονται γιατροί. Μα, πώς να έρθουν οι γιατροί, όταν δεν είναι μόνιμες θέσεις και είναι επικουρικές;
Μόνιμες είναι αυτές οι θέσεις που προκηρύξαμε, κύριε Τάσσο.
Ποιες ήταν αυτές;
Ήταν έντεκα μόνιμες θέσεις.
Κύριε Υπουργέ, θα απαντήσετε στη δευτερολογία σας, για να καταγράφονται και στα Πρακτικά τα όσα λέτε.
Υπάρχει κι ένα άλλο θέμα, όσον αφορά και τις μόνιμες θέσεις. Είναι οι μονήρεις ειδικότητες. Ένας γιατρός που σέβεται τον εαυτό του, δεν θα πάει μόνος του σε ένα τμήμα, διότι δεν μπορεί ο άνθρωπος να ανταποκριθεί στις υποχρεώσεις του, αλλά και δεν μπορεί να ζήσει ανθρώπινα. Και αυτό γιατί θα πρέπει να είναι είκοσι τέσσερις ώρες το εικοσιτετράωρο, τριακόσιες εξήντα πέντε μέρες τον χρόνο σε υπηρεσία. Είναι δυνατόν σε ειδικότητες να υπάρχει ένας μόνο γιατρός; Χρειάζονται τουλάχιστον τρεις γιατροί για να μπορεί να λειτουργεί το τμήμα επαρκώς, όσον αφορά τους ασθενείς - που είναι και το κύριο ζητούμενο - αλλά και για να μπορούν οι εργαζόμενοι να ζουν ανθρώπινα, να παίρνουν τις άδειές τους και να μη δουλεύουν από το πρωί μέχρι το βράδυ. Χθες, ήμουν στο Νοσοκομείο της Μυτιλήνης. Ξέρετε τι μου είπε ο πρόεδρος των εργαζομένων; «Έχω τέσσερις νύχτες άυπνος. Ήμουν υπηρεσία τέσσερις νύχτες». Διότι δεν είναι μόνο το ιατρικό προσωπικό, αλλά είναι και το νοσηλευτικό προσωπικό, το οποίο είναι πραγματικά εξαντλημένο. Όσον αφορά τις προσλήψεις που λέτε, θέλω να σας πω ότι υπάρχουν και οι αποχωρήσεις. Και δεν ξέρω αν το ισοζύγιο είναι θετικό. Είναι μάλλον αρνητικό το ισοζύγιο. Επιπλέον - όπως κι εσείς είπατε - υπάρχει επιβάρυνση σε όλη τη χώρα, διότι: Πρώτον, λόγω της κρίσης οι άνθρωποι δεν έχουν τα χρήματα να πάνε σε ιδιώτη και συρρέουν στο δημόσιο σύστημα υγείας. Δεύτερον, στα νησιά υπάρχει το επιπλέον πρόβλημα του προσφυγικού. Στα νησιά όπως η Σάμος, η Μυτιλήνη, η Χίος έχει αυξηθεί η επισκεψιμότητα - να το πω έτσι - στα νοσοκομεία μέχρι και 100%. Και το προσωπικό είναι το ίδιο ή και λιγότερο. Επομένως δεν είναι λύσεις αυτές. Πρέπει να δοθούν άμεσα λύσεις με μόνιμο προσωπικό. Κι εδώ φαίνεται ποια πολιτική υπηρετείτε. Είναι η πολιτική που λέει ότι στο ΝΑΤΟ δίνω 4 δισεκατομμύρια και εκεί είμαι πολύ ανοιχτοχέρης και στους εφοπλιστές έχω εξήντα φοροαπαλλαγές και ενώ βγάζουν 10 δισεκατομμύρια πληρώνουν 15 εκατομμύρια φόρο. Αυτή είναι η πολιτική που υπηρετείτε και στον τομέα της υγείας. Πρέπει να πάρετε άμεσα μέτρα. Πρέπει να δημιουργήσετε ιατρείο στο hotspot στη Σάμο. Το ίδιο ισχύει και για τη Μυτιλήνη. Κι εκεί υπάρχουν χιλιάδες και δεν υπάρχει ούτε ένας γιατρός. Χρειάζεται μόνιμο ιατρείο στο hotspot της Σάμου. Και θα πρέπει να πάρετε προσωπικό, όχι μόνον ιατρικό αλλά και νοσηλευτικό.
Ευχαριστούμε, κύριε Τάσσο. Κύριε Υπουργέ, έχετε τον λόγο για τη δευτερολογία σας.
Κύριε Τάσσο, δεν κολλάει το γενικότερο αφήγημα με όλα. Στον χώρο της υγείας αυτή η Κυβέρνηση έχει αποδείξει ότι έχει στηρίξει και με πόρους και με ανθρώπινα μέσα τη λειτουργία του συστήματος. Γι' αυτό δεν έχει καμμία σύγκριση η κακομοιριά του 2015 και αυτό που παραλάβαμε με αυτό συμβαίνει σήμερα. Ξέρω - το αναγνωρίζουμε - ότι υπάρχουν εστιακά προβλήματα σε διάφορα σημεία της χώρας, που και αυτά δεν έχουν καμμία σχέση με αυτό που συνέβαινε το 2014. Κύριε Τάσσο, δεν είναι παντού εφικτό αυτό που λέτε, όχι μόνο γιατί δεν βρίσκονται άνθρωποι να πάνε, αλλά γιατί δεν υπάρχει και αυτή η κίνηση, η προσέλευση πασχόντων, η οποία να δικαιολογεί τον αριθμό. Εγώ θεωρητικά θα μπορούσα να σας πω ότι θα έπρεπε να έχουμε - με τη λογική τη δικιά σας - και τρεις νευροχειρουργούς στη Σάμο. Δεν το σηκώνει με βάση την κίνηση. Για ένα διάστημα υπήρχε ένας, απ' ό,τι ξέρω. Τώρα, ξαναπροκηρύσσεται. Επίσης, σε πολλές τέτοιες ειδικότητες πιο δεύτερης γραμμής δεν υπάρχει εφημέρευση συνεχής, εικοσιτετράωρη, όπως είναι στην παθολογία και στη χειρουργική - στις βασικές ειδικότητες δηλαδή - που υποδέχονται τον μεγάλο όγκο των περιστατικών και μπορεί να βγει και με λιγότερους από τρεις, με βάση την κίνηση, η δουλειά η οποία υπάρχει. Για το θέμα του προσφυγικού, σας είπα και πριν ότι υπάρχει μία μεγάλη προκήρυξη στον αέρα, η οποία για διάφορους γραφειοκρατικούς λόγους καθυστέρησε. Αφορά περίπου χίλια πεντακόσια άτομα πανελλαδικά. Το πρώτο πρόγραμμα «PHILOS» προκηρύχθηκε για οκτακόσια άτομα και ανέλαβαν υπηρεσία εξακόσιοι πενήντα. Οι υπόλοιποι εκατόν πενήντα δεν βρέθηκαν. Τώρα, πιστεύουμε ότι θα υπάρξει μεγαλύτερη ανταπόκριση - γιατί πιάνει μεγαλύτερο εύρος - για να μπορέσουν πραγματικά να λυθούν τα έντονα και οξυμμένα προβλήματα που υπάρχουν στους χώρους διαχείρισης του προσφυγικού. Όσον αφορά το υπόλοιπο προσωπικό, έχει πάρει και το Νοσοκομείο της Σάμου και από τον ΟΑΕΔ και από τις συμβάσεις που έχουμε κάνει. Δηλαδή, έχει ενισχυθεί και το Νοσοκομείο της Σάμου. Επίσης, έχει ενισχυθεί πάρα πολύ το Νοσοκομείο της Μυτιλήνης. Και το ξέρετε πολύ καλά αυτό. Έχουμε δώσει τα αναλυτικά στοιχεία για το νοσοκομείο. Εκεί υπάρχει μεγάλη αύξηση του προσωπικού σε σχέση με το πριν, δηλαδή σε σχέση με το 2015. Ευχαριστώ πολύ.
Ευχαριστούμε, κύριε Υπουργέ. Κυρίες και κύριοι συνάδελφοι, η τρίτη με αριθμό 283/21-1-2019 επίκαιρη ερώτηση δευτέρου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα «Η σκοπιμότητα και η μεθόδευση της μεταφοράς στο Υπερταμείο κατ' απαίτηση των δανειστών πενήντα ένα ακινήτων του δημοσίου στον Δήμο Πύργου», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας. Επίσης, η τρίτη με αριθμό 2932/31-10-2018 ερώτηση του κύκλου αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών με θέμα «Αποδέσμευση του Δημοτικού Κλειστού Γυμναστηρίου «Νίκης 2ου Λυκείου» Αγίας Βαρβάρας από το Υπερταμείο», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου, εξαιτίας φόρτου εργασίας. Προχωρούμε στη συζήτηση της δεύτερης με αριθμό 314/29-1-2019 επίκαιρης ερώτησης δευτέρου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας». Κύριε Μωραΐτη, έχετε τον λόγο δύο λεπτά για να αναπτύξετε την ερώτησή σας.
Ευχαριστώ, κύριε Πρόεδρε. Κύριε Υπουργέ, η ερώτηση αυτή για το ΚΕΦΙΑΠ της Αμφιλοχίας έρχεται από πολύ μακριά. Έχουμε ξεχάσει από ποτέ. Νομίζαμε ότι η Κυβέρνηση του ΣΥΡΙΖΑ ίσως περιμένει να κάνει κάποιες ενέργειες, να στελεχώσει το κέντρο και μετά να απαντήσει. Έλα, όμως, που συνεχίζετε στα χνάρια των προηγούμενων και πάμε από το κακό στο χειρότερο. Βέβαια, δεν είναι η πρώτη φορά που το Κομμουνιστικό Κόμμα Ελλάδας φέρνει ερώτηση για τη λειτουργία του συγκεκριμένου κέντρου, που οδηγείται από την πολιτική υποχρηματοδότησης και εμπορευματοποίησης της υγείας στην πλήρη απαξίωση, ανοίγοντας έτσι παραπέρα τον δρόμο στην επιχειρηματική δράση και στον χώρο της φυσικής αποκατάστασης και θεραπείας. Είναι τεράστιες και διαχρονικές οι ευθύνες όλων των κυβερνήσεων - και της σημερινής - γιατί χρόνια τώρα οι ελλείψεις - όπως αναφέραμε - σε μόνιμο και ειδικευμένο προσωπικό είναι τεράστιες. Σας φέρνουμε χαρακτηριστικά παραδείγματα. Δεν λειτουργεί ασθενοφόρο. Και μιλάμε για ένα κέντρο όπου έχουν ανάγκη μεταφοράς ασθενείς, διότι δεν μπορούν να μεταφερθούν με άλλο μεταφορικό μέσο. Για παράδειγμα - και αυτό είναι δείγμα πλήρους εγκατάλειψης - εδώ και αρκετό καιρό δεν λειτουργεί το τηλεφωνικό κέντρο, το οποίο έχει καταστραφεί από κεραυνό και υπάρχουν ασθενείς που δεν μπορούν να επικοινωνήσουν. Κύριε Υπουργέ - και περιμένουμε να απαντήσετε και στην πρωτολογία και στη δευτερολογία - να πείτε στους συνεργάτες σας να τηλεφωνήσουν στο 2642360115. Αν απαντήσουν, να το πείτε και σε εμάς για να το ξέρουμε! Από την άλλη μεριά, υπάρχει εξοπλισμός ο οποίος εδώ και χρόνια - διαχρονικά όπως είπα - εδώ και δεκαετίες έχει αχρηστευτεί στην κυριολεξία. Είναι μηχανήματα τα οποία έχουν αγοραστεί με τον ιδρώτα του λαού και τα οποία αυτή τη στιγμή σκουριάζουν στις αποθήκες. Δεν ξέρω αν είστε ενήμερος, που προφανώς είστε. Με αυτά τα μηχανήματα υπήρχε η δυνατότητα να λειτουργήσουν τρεις πτέρυγες στο συγκεκριμένο κέντρο. Όταν πρωτοξεκίνησε τη λειτουργία του, σε αυτές τις τρεις πτέρυγες υπήρχαν εξήντα κρεβάτια. Σήμερα το κέντρο δεν λειτουργεί καθόλου με «κλειστή νοσηλεία» και είναι ένα κέντρο που λειτουργεί σαν εξωτερικά ιατρεία. Στο συγκεκριμένο κέντρο υπήρχαν ασθενείς από ολόκληρη την περιοχή της βορειοδυτικής Ελλάδας, από τα Επτάνησα και όχι μόνο. Βέβαια, το ότι σήμερα υπάρχει μία στοιχειώδης λειτουργία, όπως είπαμε, σαν εξωτερικά ιατρεία, αυτό οφείλεται στην αυταπάρνηση, πραγματικά, στη φιλότιμη προσπάθεια του λιγοστού προσωπικού. Το έχετε, στην κυριολεξία, διαλύσει. Το έχετε κάνει κόσκινο! Έχετε μεταφέρει και αυτό το λιγοστό προσωπικό στο Νοσοκομείο του Αγρινίου, καθώς και σε άλλα κέντρα. Έστω, λοιπόν, και με αυτό το λίγο προσωπικό λειτουργεί. Και αυτό, πραγματικά, αποδεικνύει τις τεράστιες ανάγκες που υπάρχουν στην περιοχή. Και αυτό αποδεικνύεται όχι μόνο από τις συνεδρίες και από τις επισκέψεις που είναι στο συγκεκριμένο κέντρο, αλλά και από τις επισκέψεις που υπάρχουν στην περιοχή, όπως είναι στη ΚΕΦΙΑΠ του Αγρινίου αλλά και στα ιδιωτικά κέντρα. Αυτό δείχνει πραγματικά αυτές τις τεράστιες ευθύνες.
Τα υπόλοιπα στη δευτερολογία σας, κύριε Μωραΐτη.
Σας παρακαλώ, κύριε Πρόεδρε, για μισό λεπτό.
Βεβαίως.
Ως κόμμα είχαμε επισημάνει όταν μεταφέρθηκαν τα ΚΕΦΙΑΠ στα νοσοκομεία, ότι θα οδηγηθούν σε κλείσιμο και, δυστυχώς, επιβεβαιωθήκαμε. Θα πω στη δευτερολογία μου πώς ακριβώς μετακινήθηκε το λιγοστό προσωπικό. Πέραν όλων των άλλων υπάρχουν και τεράστια προβλήματα σε ό,τι αφορά τις κτηριακές εγκαταστάσεις. Είναι ένα κτήριο, όπου στην κυριολεξία πέφτουν σοφάδες και οδηγείται σε πλήρη εγκατάλειψη. Κύριε Υπουργέ, σας ρωτάμε: Θα υπάρχει άμεση στελέχωση του συγκεκριμένου κέντρου, ώστε σύμφωνα με τις ανάγκες να μπορέσει να λειτουργήσει και, πραγματικά, να προσφέρει τις υπηρεσίες που χρειάζονται οι ασθενείς και οι κάτοικοι της περιοχής; Δεύτερον, θα υπάρξει επαρκής χρηματοδότηση, σε ό,τι αφορά την επισκευή του κέντρου; Γιατί αν δεν επισκευαστεί, κύριε Υπουργέ, πολύ σύντομα, δυστυχώς, η κατάσταση θα είναι μη αναστρέψιμη, σε ό,τι αφορά και τις κτηριακές υποδομές.
Ευχαριστούμε, κύριε Μωραΐτη. Στον κ. Μωραΐτη θα απαντήσει ο Αναπληρωτής Υπουργός Υγείας κ. Παύλος Πολάκης, για τρία λεπτά.
Κύριε Μωραΐτη, παρά τους δραματικούς τόνους που χρησιμοποιήσατε, θέλω να σας απαντήσω ότι όταν φτιάχνεις ένα σπίτι, ξεκινάς από τα θεμέλια. Φτιάχνεις το ισόγειο, τον πρώτο όροφο και εντέλει φτάνεις στον τρίτο και στον τέταρτο όροφο. Και θέλω να είμαι πολύ συγκεκριμένος, διότι τα πρώτα είναι πρώτα και τα δεύτερα είναι δεύτερα. Όταν πριν από τρία χρόνια κάτσαμε σ' αυτές τις καρέκλες, δεν είχαμε ούτε υπόγεια ούτε ισόγεια και έπρεπε να φτιάξουμε τα θεμέλια. Και τα φτιάξαμε. Και τώρα ήλθε και η ώρα της αποκατάστασης, η οποία αποκατάσταση με συνειδητή πολιτική επιλογή των προηγούμενων κυβερνήσεων εδώ και πολλά χρόνια - όχι μόνο τα πρόσφατα μνημονιακά - είχε πρακτικά εκχωρηθεί στον ιδιωτικό τομέα μέσω των συμβάσεων από τον ΕΟΠΥΥ, που χρηματοδοτούσαν τα κέντρα αποκατάστασης, τα οποία ξεφύτρωσαν σαν τα μανιτάρια και σε πολλές περιοχές της Ελλάδας, καλύπτοντας μια ανάγκη, ας πούμε, που δεν καλυπτόταν, και που πρακτικά είχε αποσυρθεί το δημόσιο σύστημα υγείας. Επίσης να σας θυμίσω ότι στην Ελλάδα χτίστηκαν με ευρωπαϊκά προγράμματα είκοσι πέντε ΚΕΦΙΑΠ. Ανάμεσα σε αυτά και του Αγρινίου και της Αμφιλοχίας. Πόσα από αυτά τα ΚΕΦΙΑΠ λειτούργησαν πανελλαδικώς, κύριε Μωραΐτη; Το ξέρετε; Πόσα λειτούργησαν; Πέντε. Ένα από αυτά ήταν και της Αμφιλοχίας. Στα υπόλοιπα έμειναν μόνο τα ντουβάρια. Κτίσαμε τα ντουβάρια, πήραμε τις μίζες και τελειώσαμε. Σε ορισμένες περιοχές λειτούργησαν για κάποιο χρονικό διάστημα μέσω προγραμμάτων stage. Και είχαν κλείσει - για την κλειστή νοσηλεία λέω - πριν ακόμα αναλάβουμε. Ήρθε και η σειρά τους, κύριε Μωραΐτη, μην αγχώνεστε.
Εγώ αγχώνομαι;
Ήρθε και η σειρά τους να ασχοληθούμε.
Να το δούμε.
Βεβαίως τώρα ήρθε, γιατί έπρεπε να φτιάξουμε τα θεμέλια που είναι τα νοσοκομεία, γιατί έπρεπε να φτιάξουμε τον πρώτο όροφο που είναι η πρωτοβάθμια και όλο το νέο σχέδιο. Και τώρα πάμε στον δεύτερο που είναι η αποκατάσταση και μια σειρά από άλλες δομές. Τι έχουμε ανακοινώσει; Ότι υπήρξε μια επιτροπή με επικεφαλής τον κ. Κύρκο, τον Διοικητή της Γ΄ Υγειονομικής Περιφέρειας, η οποία μας παρουσίασε ένα πλήρες πρόγραμμα. Αλλάξαμε το σχέδιο οργανισμών των ΚΕΦΙΑΠ, ακριβώς για να διαχωριστούν και από τα νοσοκομεία - θα απαντήσω, όμως, σε αυτό που λέτε για τη χρηματοδότηση - με δικό τους αυτοτελή οργανισμό είτε είναι κέντρα ανοιχτής νοσηλείας είτε είναι κέντρα κλειστής νοσηλείας. Υπήρξε μια προσπάθεια να ενισχυθούν μέσα από μόνιμες προσλήψεις λίγες όμως, γιατί οι πολλές κατευθύνθηκαν μέχρι τώρα στα νοσοκομεία και στα κέντρα υγείας. Τώρα υπήρξε ένα πρόγραμμα αντίστοιχο με του ΟΑΕΔ, που αφορούσε νέους επιστήμονες, στο οποίο προκηρύξαμε για τα ΚΕΦΙΑΠ διακόσιες δεκαεπτά θέσεις σε όλη την Ελλάδα και είχαμε ανταπόκριση στις εκατόν σαράντα επτά. Επίσης έχουμε βάλει σε διαδικασία περίπου εβδομήντα άτομα από τις λίστες του επικουρικού προσωπικού, για τα οποία εξασφαλίστηκαν οι πιστώσεις, και βγαίνει μια ΠΥΣ με εκατόν δέκα γιατρούς, που οι είκοσι είναι φυσίατροι για τα ΚΕΦΙΑΠ. Από αυτή τη δεξαμενή παίρνουν και το ΚΕΦΙΑΠ στο Αγρίνιο και στην Αμφιλοχία, ακριβώς για να λειτουργήσουν σε πολύ σύντομο χρονικό διάστημα ως κέντρα κλειστής νοσηλείας, να ενεργοποιήσουμε κρεβάτια δηλαδή. Υπηρετούν σήμερα κάποιοι άνθρωποι. Θα προστεθούν αυτοί που λέω, δηλαδή, είκοσι άτομα από το πρόγραμμα του ΟΑΕΔ, επτά άτομα από το επικουρικό προσωπικό και ένας φυσίατρος - υπάρχουν άλλοι δύο γιατροί - προκειμένου να μπορέσουν να υλοποιήσουν και πρόγραμμα κλειστής νοσηλείας και να αναπτύξουν, βέβαια, και την ανοιχτή νοσηλεία. Το ίδιο συμβαίνει και στα υπόλοιπα ΚΕΦΙΑΠ, με προτεραιότητα, κυρίως, σε έντεκα που θέλουμε να παρέχουν και υπηρεσίες κλειστής νοσηλείας. Τώρα βρήκαμε τα χρήματα, τώρα μπορούμε να το κάνουμε αυτό το πράγμα. Δεύτερον, μη μιλάτε για υποχρηματοδότηση του Νοσοκομείου Αγρινίου, γιατί σας βλέπω να ετοιμάζεστε, οπότε θα σας το απαντήσω προκαταβολικά. Το Νοσοκομείο Αγρινίου - Αιτωλοακαρνανίας είχε πάρει το 2014 από τον κρατικό προϋπολογισμό 6.600.000 ευρώ, το 2015 πήρε 7 εκατομμύρια ευρώ από τον κρατικό προϋπολογισμό και τον ΕΟΠΥΥ, το 2016 πήρε 11 εκατομμύρια ευρώ, το 2017 πήρε 12 εκατομμύρια ευρώ και το 2018, επειδή είχε τεράστιο ταμειακό διαθέσιμο, πήρε 9 εκατομμύρια ευρώ. Και θα σας πω και κάποια άλλα νούμερα: Στις 31-12-2015 οι ληξιπρόθεσμες οφειλές του Νοσοκομείου Αγρινίου ήταν 4,5 εκατομμύρια ευρώ, στις 31-12-2018 ήταν 660.000 ευρώ. Νομίζω ότι τα νούμερα μιλούν μόνα τους. Όσον αφορά το θέμα του τηλεφωνικού κέντρου, να σας πω κάτι; Είναι καλό για να κάνετε συνδικαλισμό εδώ.
Καλά θα τα πούμε. Αφήστε τον συνδικαλισμό!
Όμως δεν νομίζω τώρα ότι είναι δουλειά του Υπουργού να φτιάξει το τηλεφωνικό κέντρο. Αν είναι έτσι, να γυρίσω να κάνω τον έλεγχο και των αποχετεύσεων. Αυτό είναι δουλειά της διοίκησης και αν είναι έτσι όπως το λέτε, είναι ντροπή τους που είναι. Δεν θα πω τίποτα άλλο. Έλεος!
Καλώς, ευχαριστούμε, κύριε Υπουργέ. Κύριε Μωραΐτη, έχετε τον λόγο για τη δευτερολογία σας.
Κύριε Υπουργέ, έτσι ακριβώς είναι και έπρεπε να είστε γνώστης του ζητήματος. Πέρα, όμως, από αυτό, σας ξαναρωτάμε. Τι κάνατε - και η ερώτηση είναι για το συγκεκριμένο κέντρο - εσείς τέσσερα χρόνια και πλέον; Ξέρετε τι κάνατε; Βρήκατε ένα κτήριο και ένα κέντρο ετοιμόρροπο και μαζέψατε τα μπάζα. Αυτό ακριβώς κάνατε. Και σε ό,τι αφορά το Νοσοκομείο του Αγρινίου, εγώ δεν ρώτησα κάτι. Έχουμε μπει σε άλλες ερωτήσεις, όπως η τραγική κατάσταση που επικρατεί εκεί.
Άφησε τώρα την τραγικότητα!.
Ξέρετε τι κατάσταση επικρατεί εκεί, κύριε Πολάκη; Ξέρετε ότι ασθενείς από την καρδιολογική κλινική, μεταφέρονται από ασθενοφόρα στην καρδιολογική του Νοσοκομείου του Μεσολογγίου; Αυτή είναι η λειτουργία σας; Λειτουργείτε με το ίδιο προσωπικό του παλιού Νοσοκομείου του Αγρινίου που είχε εκατόν εξήντα κρεβάτια, ενώ σήμερα είναι τριακόσια εξήντα; Αυτή είναι η πολιτική σας και στο κέντρο αυτό; Όμως, εν πάση περιπτώσει, εμείς σας ρωτήσαμε συγκεκριμένα για το κέντρο. Ξέρετε τι κάνατε; Ακούστε. Μιλήσατε για είκοσι άτομα προσωπικό. Πράγματι έτσι είναι. Ακούστε, όμως, ποιοι υπηρετούν. Ένας γιατρός ο οποίος είναι τρεις φορές την εβδομάδα - Τρίτη, Τετάρτη, Πέμπτη - όπου μετά τον πηγαίνετε Πέμπτη, Παρασκευή - κάνετε πασαλείμματα, μπαλώματα - στο Νοσοκομείο του Αγρινίου και δεν λειτουργεί το συγκεκριμένο κέντρο. Δεύτερον, διοικητικοί υπάλληλοι υπάρχουν μόνο δύο και είναι εκεί. Όσον αφορά την καθαριότητα, είναι τρεις. Από αυτές η μία είναι με παραίτηση από τον Ιούνιο του 2018 και η άλλη με μετακίνηση στο Κέντρο Υγείας του Αστακού. Ακούστε, κύριε Υπουργέ. Ένας νυχτοφύλακας είναι αποσπασμένος στο Νοσοκομείο του Αγρινίου. Από τους δύο τεχνίτες ο ένας είναι στο Νοσοκομείο του Αγρινίου, ο άλλος στο Κέντρο Υγείας Βόνιτσας. Κανένας στο ΚΕΦΙΑΠ. Υπάρχει ένας κλητήρας αποσπασμένος, ένας εργάτης αποσπασμένος στο Κέντρο Υγείας Βόνιτσας. Οι μόνοι που υπάρχουν είναι δύο νοσηλευτές, δύο φυσιοθεραπευτές, μία εργοθεραπεύτρια, μία κοινωνική λειτουργός και πάει λέγοντας. Αυτό ακριβώς κάνατε, κύριε Υπουργέ. Η κατάσταση είναι τραγική. Και είπα ότι πήρατε τη σκυτάλη από τους προηγούμενους και ακολουθείτε την ίδια πολιτική ακριβώς. Σε ό,τι αφορά τώρα τις ανάγκες, σάς είπα ότι είναι τεράστιες οι ανάγκες. Και αυτό αποδεικνύεται μέσα από την επισκεψιμότητα και του συγκεκριμένου κέντρου αλλά και από τα άλλα κέντρα. Και σάς ρωτάμε, κύριε Υπουργέ: Είναι δυνατόν σε ένα τέτοιο κέντρο να μην υπάρχει ασθενοφόρο; Πώς θα μεταφερθεί ένας ασθενής που πρέπει να είναι οπωσδήποτε σε φορείο ή που πρέπει να μεταφερθεί με τρόπο που δεν γίνεται με άλλο μέσο; Επομένως αυτή η κατάσταση συνεχίζεται και συνεχίζεται και η ταλαιπωρία των κατοίκων, των ασθενών αλλά και η αιμορραγία των λαϊκών στρωμάτων, που επιβαρύνονται από αυτή την κατάσταση, γιατί οδηγούνται στα ιδιωτικά κέντρα. Από εκεί και πέρα είναι αποτυπωμένη και η κατάσταση και οι ανάγκες που υπάρχουν σε ολόκληρη τη χώρα. Έχουμε σήμερα περίπου διακόσια κρεβάτια, σε ό,τι αφορά την αποκατάσταση, ενώ οι ανάγκες ξεπερνούν τα δύο χιλιάδες κρεβάτια. Πείτε μας τι κάνατε τα τελευταία χρόνια και σε αυτόν τον τομέα. Δεν κάνατε απολύτως τίποτα, για να καλυφθούν αυτές οι ανάγκες. Αυτό όμως που είναι το πιο σημαντικό, είναι ότι δεν το λέμε εμείς. Δεν κάνει αντιπολίτευση το Κομμουνιστικό Κόμμα Ελλάδας. Πριν λίγο καιρό υπήρξε μαζική συμμετοχή των φορέων της περιοχής, όπου, πραγματικά, διατράνωσαν την αντίθεσή τους αλλά και την προσπάθειά τους να λειτουργήσει το συγκεκριμένο κέντρο. Εμείς δεν έχουμε αυταπάτες ότι θα απαντήσετε. Και με αυτά που είπατε και με αυτά που θα πείτε στη δευτερολογία σας, δεν πρόκειται να δώσετε λύση στα οξυμένα προβλήματα. Γι' αυτό εμείς λέμε καθαρά ότι πρέπει να γίνει υπόθεση του λαϊκού κινήματος της περιοχής, να πάρουν την υπόθεση στα χέρια τους να παλέψουν, ώστε το συγκεκριμένο κέντρο να λειτουργήσει έτσι που, πραγματικά, να ικανοποιήσει τις ανάγκες του κόσμου της περιοχής.
Ευχαριστούμε τον κ. Μωραΐτη. Κύριε Υπουργέ, έχετε τον λόγο.
Δεν θα πω πολλά. Νομίζω ότι με βάση αυτά που θέσατε στη δευτερολογία σας, σας απάντησα και στην πρωτολογία μου. Σας είπα και πριν ότι ένα μέρος του προσωπικού που έχει μετακινηθεί κάπου αλλού, είναι για να προσφέρει εκεί περισσότερα. Κανείς δεν μετακινήθηκε από τις ειδικότητες οι οποίες προσφέρουν ανοιχτή νοσηλεία ούτε οι νοσηλευτές ούτε ο φυσικοθεραπευτής ούτε ο εργοθεραπευτής ούτε η κοινωνική λειτουργός ούτε ο επιμελητής της πρόνοιας ούτε ο διοικητικός ούτε ο ορθοπεδικός ούτε κανένας. Άλλες βοηθητικές ειδικότητες που αυτή τη στιγμή δεν έχουν εικοσιτετράωρη λειτουργία, σαφώς και μετακινήθηκαν για να προσφέρουν αλλού υπηρεσίες, όπου υπήρχαν ανάγκες. Στον βαθμό που υλοποιηθούν αυτά τα οποία λέμε και τα οποία προκηρύξαμε - και το ξέρετε γιατί έχουν βγει στη δημοσιότητα και έχουν βγει και οι επιτυχόντες στη δημοσιότητα και το πού πάνε αυτοί οι επιτυχόντες - προφανώς και στον βαθμό που υπάρχει ανάγκη, αυτοί οι άνθρωποι θα επιστρέψουν, όταν το συγκεκριμένο κέντρο γίνει κέντρο κλειστής νοσηλείας. Όσον αφορά αυτά που μου «πετάτε», δεν θα μπω στην αντιπαράθεση «Αγρίνιο - Μεσολόγγι» και ποιο έχει καλύτερη καρδιολογική. Ξέρω ότι αθροιστικά και τα δύο νοσοκομεία έχουν πολύ περισσότερο προσωπικό από αυτό που είχαν πριν από τρία χρόνια. Ναι, κύριε Μωραΐτη, έτσι είναι. Αν δεν το βλέπετε, να πάτε να το μετρήσετε. Έτσι είναι.
…είναι καινούργιο νοσοκομείο…
Από εκεί και πέρα σας είπα και πριν ότι τώρα ήρθε η σειρά για τη δημόσια αποκατάσταση και τώρα θα το κάνουμε. Τα προηγούμενα τρία χρόνια στηρίζαμε το ισόγειο, τα θεμέλια και τον πρώτο όροφο του συστήματος. Τώρα που ισορροπήσαμε σε αυτά, θα στηρίξουμε και τούτα.
Ευχαριστούμε, κύριε Υπουργέ. Κυρίες και κύριοι συνάδελφοι, να σας ενημερώσω ότι λόγω κωλύματος εξαιτίας ανειλημμένων υποχρεώσεων της Υπουργού Οικονομικών κ. Αικατερίνης Παπανάτσιου, δεν θα συζητηθεί η πρώτη με αριθμό 307/28-1-2019 επίκαιρη ερώτηση πρώτου κύκλου του Βουλευτή Τρικάλων της Νέας Δημοκρατίας κ. Κωνσταντίνου Σκρέκα προς τον Υπουργό Οικονομικών, με θέμα: «Υγιείς ξενοδοχειακές επιχειρήσεις κινδυνεύουν με “λουκέτο” λόγω καταλογισμού ΦΠΑ». Επίσης, δεν θα συζητηθεί, λόγω κωλύματος, εξαιτίας ανειλημμένων υποχρεώσεων της Υπουργού Οικονομικών, κ. Αικατερίνης Παπανάτσιου, η τέταρτη με αριθμό 281/21-1-2019 επίκαιρη ερώτηση δεύτερου κύκλου του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομικών, με θέμα: «ΕΝΦΙΑ Οικοδομικών Συνεταιρισμών». Τέλος, δεν θα συζητηθεί, λόγω κωλύματος, εξαιτίας ανειλημμένων υποχρεώσεων της Υπουργού Οικονομικών, κ. Αικατερίνης Παπανάτσιου, η πέμπτη με αριθμό 262/9-1-2019 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας». Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθητές και μαθήτριες και τέσσερις εκπαιδευτικοί συνοδοί τους από το Δημοτικό Σχολείο Βουβά Σφακίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τους μαθητές ότι το Κοινοβούλιο έχει δύο βασικές αρμοδιότητες. Η μία είναι να νομοθετεί. Έρχονται νομοσχέδια, τα οποία συζητούνται, ψηφίζονται και γίνονται νόμοι του κράτους. Η δεύτερη είναι αυτή που παρακολουθείτε σήμερα, ο κοινοβουλευτικός έλεγχος. Οι Βουλευτές όλων των κομμάτων ασκούν έλεγχο στην Κυβέρνηση, μέσω συγκεκριμένων διαδικασιών. Μια από αυτές τις διαδικασίες είναι οι επίκαιρες ερωτήσεις. Προσέρχεται ο Υπουργός, όπως τώρα ο κ. Πολάκης, ο Αναπληρωτής Υπουργός Υγείας, και οι Βουλευτές υποβάλλουν την ερώτησή τους και παίρνουν απάντηση πάνω σε αυτά που ρωτούν.
Κύριε Πρόεδρε, με συγχωρείτε, μπορώ να έχω τον λόγο;
Ναι, κύριε Υπουργέ.
Θα ήθελα να καλωσορίσω κι εγώ ιδιαίτερα τα παιδιά, γιατί είναι από την πατρίδα μου, τα Σφακιά, από το Δημοτικό Σχολείο Βουβά, όπου ήμουν δήμαρχος για τέσσερα χρόνια. Καλώς ορίσατε, παιδιά. Θα τα πούμε και μετά.
Τώρα θα παρακολουθήσουν οι μαθητές τη συζήτηση της πρώτης με αριθμό 3143/281/7-11-2018 ερώτησης - αίτησης κατάθεσης εγγράφων των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά «με τη λειτουργία της Οφθαλμολογικής Κλινικής του Γενικού Νοσοκομείου Δράμας». Κύριε Κυριαζίδη, έχετε τον λόγο για δύο λεπτά.
Ευχαριστώ, κύριε Πρόεδρε. Καλώς ήρθατε, κύριε Υπουργέ. Σας περιμέναμε αρκετό καιρό, όπως άκουσα και από άλλους συναδέλφους. Περίμενα τρεις μήνες να συζητηθεί μια ερώτηση που κατέθεσα γραπτώς, προκειμένου να έχω μια απάντησή σας. Δεν εδέησε να απαντήσετε. Προφανώς, είχατε φόρτο εργασίας. Πιστεύω ότι σήμερα, ύστερα από τρεις μήνες, θα έχουμε έναν δημιουργικό εποικοδομητικό διάλογο, γιατί το θέμα αφορά ένα από τα πολυτιμότερα κοινωνικά αγαθά κάθε ανθρώπου και αυτό είναι η υγεία του και έχετε ευθύνη τουλάχιστον γι' αυτό στην περιοχή μου. Όπως και εσείς ενδεχομένως, έτσι και και εγώ ο ίδιος έλαβα πάρα πολλές καταγγελίες, αναφορικά με την εύρυθμη λειτουργία της οφθαλμολογικής κλινικής. Πράγματι, υστερεί, έχει αδρανήσει. Υπάρχουν δύο ειδικοί ιατροί, ένας επίκουρος, ο οποίος ήδη βρίσκεται, λόγω της πίεσης, σε ασθένεια εξαιτίας καρδιολογικών προβλημάτων. Η οφθαλμολογική κλινική υπολειτουργεί ή δεν λειτουργεί, σύμφωνα με τις καταγγελίες. Γι' αυτό σας έθεσα γραπτά τα ερωτήματα, περιμένοντας να πάρω μια απάντησή σας. Δεν την έχω πάρει και περιμένω, ενδεχομένως σήμερα, να μου απαντήσετε, όπως να μου απαντήσετε και για την παθολογική κλινική, γιατί είχατε δεσμευθεί για συγκεκριμένα πράγματα για το Γενικό Νοσοκομείο Δράμας τον Σεπτέμβριο του 2017. Δυστυχώς, δεν είχαμε καμμία εξέλιξη. Τουναντίον, έχετε πάρει πάμπολλες καταγγελίες από πλευράς και των ιατρών της παθολογικής και του Ιατρικού Συλλόγου και των ιατρών του συλλόγου του νοσοκομείου. Περιμένουμε από πλευράς σας μια ευαισθητοποίηση, γιατί έχουμε τεράστια ζητήματα. Ως προς αυτό που δεσμευθήκατε και για τους καρκινοπαθείς σε εμένα εδώ, πριν δύο χρόνια, επιτέλους να έχουμε μια θετική απάντησή σας για το ευαίσθητο αυτό ζήτημα, που αφορά την υγεία των συνανθρώπων μας.
Ευχαριστούμε, κύριε Κυριαζίδη. Κύριε Υπουργέ, έχετε τον λόγο για τρία λεπτά, για να απαντήσετε.
Κύριε Κυριαζίδη, για να βάζουμε τα πράγματα στη θέση τους, μιλάτε για έναν συγκεκριμένο συνάδελφο, ο οποίος, από όσο ξέρω και από όσο ενημερώθηκα, από όταν ανέλαβε υπηρεσία, μάλλον δεν έχει χειρουργήσει ποτέ. Αυτό που εγώ ξέρω και για το οποίο ενημερώθηκα, για να μιλάμε ειλικρινά - έτσι πρέπει - είναι ότι η Οφθαλμολογική Κλινική του Νοσοκομείου Δράμας μπήκε σε λειτουργία και άρχισαν να χειρουργούνται καταρράκτες και διάφορα άλλα περιστατικά, όταν ανέλαβε υπηρεσία ο επικουρικός, που προηγουμένως αναφέρατε. Αυτό έγινε επί αυτής της Κυβέρνησης. Δεν κάνω λάθος σε αυτό. Αυτό έγινε επί αυτής της Κυβέρνησης. Αυτό που λέτε, ότι ο συνάδελφος είναι ασθενής, λόγω καρδιολογικών προβλημάτων, δεν το ξέρω και δεν μας έχει ενημερώσει κανείς για κάποιους, ώστε να προχωρήσουμε σε κάποια αντικατάσταση. Εγώ ξέρω ότι η Οφθαλμολογική Κλινική του Νοσοκομείου Δράμας άρχισε να κάνει χειρουργεία και να εξυπηρετεί περιστατικά αυτή την περίοδο, μετά το 2016-2017, που ήρθε αυτός ο συνάδελφος. Δεν ξέρω να γίνονταν πριν. Είχατε την ίδια αντίστοιχη ευαισθησία; Υπάρχει μια σειρά από καταγγελίες, από τις οποίες κάποιες είναι από δύο πολίτες - εκ των οποίων η μία αποσύρθηκε, λέει. Δύο καταγγελίες από κάποιον ιδιώτη γιατρό της πόλης, ο οποίος, αν κατάλαβα καλά, από την ενημέρωση που είχα, καταγγέλλει ότι ο συγκεκριμένος γιατρός παραπέμπει περιστατικά σε άλλους ιδιώτες. Αυτός το αρνείται. Λέει ότι τα στέλνει σε άλλα νοσοκομεία, αλλά και σε άλλους ιδιώτες κ.λπ.. Αυτές οι καταγγελίες εξετάστηκαν από το πρωτοβάθμιο, έχουν πάει στο Πειθαρχικό Συμβούλιο της Υγειονομικής Περιφέρειας και περιμένουμε να βγάλει απόφαση αν θα τον τιμωρήσει ή αν θα τον αθωώσει. Όπως ξέρετε, αυτή είναι μια διαδικασία, η οποία θέλει προσοχή, διότι, αν αποδειχθεί αυτό που καταγγέλλει ο ιδιώτης παιδίατρος, η ποινή είναι μεγάλη. Δεν μπορούμε να σας δώσουμε έγγραφα, αν δεν τελειώσει η διαδικασία. Αυτό με ενημέρωσαν και οι υπηρεσιακοί παράγοντες. Περιμένουμε να αποφασίσει. Έχουμε μιλήσει με τον κ. Πλωμαρίτη. Μας είπε ότι θα επιταχύνει την απόδοση της όποιας ευθύνης ή την αθώωση. Δεν παρεμβαίνω σ' αυτό. Δική τους δουλειά είναι, δηλαδή του πειθαρχικού, να ελέγξουν με βάση και την ΕΔΕ και αυτά που έχουν γίνει και να αποφασίσουν τι θα κάνουν. Αυτή είναι η πραγματικότητα. Όμως, μη φέρνετε την καταστροφή, λέγοντας «Ξέρετε, πριν από κάποια χρόνια εκεί ήμασταν οφθαλμολογικό κέντρο και τώρα διαλύεται». Μην τρελαθούμε! Διότι η κλινική άρχισε να χειρουργεί έτσι όπως είπατε τώρα. Αυτό με ενημέρωσαν. Τώρα, για τα υπόλοιπα, αν θέλετε να απαντήσω, τα έχετε γράψει εδώ. Μην τα κολλήσουμε κι αυτά μαζί, διότι όσον αφορά την ενίσχυση του Νοσοκομείου της Δράμας και σε εξοπλισμούς κ.λπ., έχουν γίνει πάρα πολλά τα τελευταία χρόνια - τα ξέρετε πολύ καλά εσείς - και από προγράμματα ΕΣΠΑ και από ΠΔΕ και από δικό μας αποθεματικό. Δεύτερον, έχει ενισχυθεί πάρα πολύ η χρηματοδότησή του. Το θέμα της ογκολογικής κλινικής, με βάση τα στοιχεία της κίνησης ,που έχουμε γενικώς, δεν μας βγαίνει να το κάνουμε. Εγώ είχα πει ότι θα το εξετάσουμε. Δεν το αποκλείω ακόμα - ειλικρινά σας το λέω - αλλά υπάρχουν και στην Καβάλα και στην Αλεξανδρούπολη. Τώρα, μ' αυτή τη λογική, έπρεπε σε κάθε νομό να έχουμε και ογκολογικό κέντρο και ογκολογική κλινική. Όπως καταλαβαίνετε, δεν είναι δυνατό αυτό, με βάση τα πληθυσμιακά κριτήρια και τα κριτήρια της νοσηρότητας και τα πάντα.
Ευχαριστούμε, κύριε Υπουργέ. Κύριε Κυριαζίδη, έχετε τον λόγο για τη δευτερολογία σας για τρία λεπτά.
Κύριε Υπουργέ, ο επικουρικός γιατρός απουσιάζει καιρό. Θα έπρεπε να το γνωρίζετε.
Δεν έχω τέτοια ενημέρωση. Ειλικρινά σας μιλάω.
Μάλιστα. Λέω, λοιπόν, ότι ο συγκεκριμένος ιατρός απουσιάζει. Ούτε ο ίδιος είπα ότι λειτουργούσε εύρυθμα αυτή η κλινική. Είπατε ότι έχω πει ότι λειτουργούσε άψογα αυτή η κλινική. Δεν είπα κάτι τέτοιο. Εσείς είπατε. Η προσπάθειά μου ήταν να ενισχυθεί πράγματι η οφθαλμολογική από έναν πρόσθετο επικουρικό γιατρό, επειδή ήταν και συνάδελφος του γιου μου. Πιέστηκε ο άνθρωπος να έρθει στη Δράμα, προκειμένου να καλύψει αυτήν την ανάγκη και, δυστυχώς, κάτω από τις συνθήκες λειτουργίας που εσείς ως Διοίκηση και Υπουργείο επιβάλατε και παρά τις καταγγελίες, τώρα θυμηθήκατε να ελέγξετε. Μακάρι, έστω και καθυστερημένα να συμβεί αυτό.
Τον Ιούλιο έγιναν οι καταγγελίες.
Επειδή είπατε να μην κολλήσουμε και τα άλλα ζητήματα, εδώ έχουμε επικίνδυνες καταστάσεις. Έχουν σηκώσει ψηλά τα χέρια για τη μη ασφαλή λειτουργία και εφημέρευση της παθολογικής. Αυτά τα καταγγέλλουν οι ιατροί. Έχετε πάρει τις καταγγελίες. Δυστυχώς, με τρεις μόνο ειδικούς παθολόγους μία κλινική των εξήντα κλινών, που είναι πλήρης κατά 100%, δεν μπορεί να ανταποκριθεί. Γι' αυτό και οι ίδιοι οι γιατροί λένε ότι σηκώνουν ψηλά τα χέρια, καθώς δεν μπορούν να διασφαλίσουν την υγεία των συμπολιτών τους, ακόμη και τη δική τους. Αυτό «τρέχει» πάνω από χρόνο, κύριε Υπουργέ. Με την έννοια της επικουρικής ενίσχυσης πήγαν δύο προσωρινά κι έφυγαν ξανά. Δυστυχώς, η κατάσταση είναι οδυνηρή. Θα μου πείτε, ποιος τα λέει αυτά; Σας τα καταγγέλλει και ο συνάδελφός σας του ΣΥΡΙΖΑ. Εσάς καταγγέλλει για την αδυναμία σας και την έλλειψη ενδιαφέροντός σας. Εκτός αν θέλετε να συμβεί αυτό που είπε ο κ. Ρήγας, όταν ήρθε στη Δράμα στο Γενικό Νοσοκομείο, ότι δηλαδή είναι κοντά η Καβάλα. Το είπατε κι εσείς.
Εγώ είπα τέτοιο πράγμα;
«Ας λειτουργήσει και ως κέντρο υγείας», κάπως έτσι το είπατε για το γενικό νοσοκομείο. Μιλώ για τον κ. Ρήγα. Σε ό,τι αφορά τους καρδιοπαθείς, θα πρέπει να σας πω, κύριε Υπουργέ, αφού μεθαύριο είναι και η ημέρα του Αγίου Παρθενίου του προστάτη των καρκινοπαθών και των άλλων ασθενών, ότι θα περίμενα σήμερα, τουλάχιστον για το ζήτημα αυτό, να πράξετε ως είχατε δεσμευτεί στις 4 Σεπτεμβρίου, όχι για παθολογική κλινική, αλλά τουλάχιστον για ένα τμήμα χημειοθεραπείας. Δεν το κάνατε, κύριε Υπουργέ, εδώ και δύο χρόνια. Και θα σας πω, ότι πέρυσι - θα σας καταθέσω και τα χαρτιά από τον Ιατρικό Σύλλογο - αναγκάστηκαν να μετακινηθούν στο «Θεαγένειο» τεσσερισήμισι χιλιάδες πάσχοντες και επτακόσιοι καρκινοπαθείς στην Αλεξανδρούπολη. Αν εσείς αυτό δεν το θεωρείτε σοβαρό, τι να πω; Θεωρούσα ότι έχετε μία ευαισθησία, δεν τη βλέπω, βεβαίως, γιατί ούτε ένα τμήμα χημειοθεραπείας δεν κάνατε ούτε είπατε «θα στείλω τουλάχιστον έναν παθολόγο ογκολόγο». Δεν το κάνατε, κύριε Υπουργέ, και, δυστυχώς, αυτή είναι η σκληρή πραγματικότητα. Δυστυχώς, βασανίζονται οι συμπολίτες μας και οι συμπολίτες μου σε ένα βαθμό πάρα πολύ επικίνδυνο, όπως και οι οικείοι τους. Περίμενα σήμερα, εν πάση περιπτώσει λόγω και της ημέρας, ότι θα έχετε κάτι θετικό να μας πείτε. Δυστυχώς, δεν βλέπω κάτι θετικό και για μια ακόμη φορά το θέμα της υγείας στον τόπο μου φαίνεται ότι θα συνεχίσει να μας βασανίζει.
Ευχαριστούμε, τον κύριο Κυριαζίδη. Κύριε Υπουργέ, έχετε τον λόγο για τη δευτερολογία σας.
Πάλι νούμερα, κύριε Κυριαζίδη: Από το 2015 μέχρι σήμερα στο Νοσοκομείο της Δράμας έχουν διοριστεί δεκαπέντε ειδικευμένοι ιατροί ΕΣΥ, δεκαοκτώ επικουρικοί γιατροί, σαράντα τρία άτομα νοσηλευτικό, παραϊατρικό και λοιπό προσωπικό, οκτώ άτομα λοιπό επικουρικό προσωπικό πλην ιατρών, σαράντα άτομα ωφελούμενοι μέσω του ΟΑΕΔ και πενήντα δύο άτομα με τις συμβάσεις ορισμένου χρόνου για καθαριότητα, εστίαση, φύλαξη και σίτιση. Αυτό, κύριε Κυριαζή, σημαίνει επιπλέον εκατόν τριάντα έξι άτομα στο Νοσοκομείο. Ένα το κρατούμενο. Δεύτερον, το 2015 τα χρήματα που πήρε το νοσοκομείο σας ήταν 5.675.000.
Αυτό σας καταγγέλλει ο συνάδελφος.
Εγώ απαντάω με νούμερα και δεν με νοιάζει ποιος καταγγέλλει ή δεν καταγγέλλει.
Από νούμερα έχουμε χορτάσει!
Όχι, θα χορτάσετε, όταν ακούσετε το τελευταίο. Τα συνολικά χρήματα που δόθηκαν το 2015 ήταν 5.675.000 ευρώ. Εσείς ως κυβέρνηση είχατε προβλέψει να δώσετε 4.900.000. Απλώς το αυξήσαμε με το έκτακτο κονδύλι που δόθηκε τους τελευταίους μήνες. Το 2018 τα χρήματα τα οποία δόθηκαν ήταν 7,5 εκατομμύρια ευρώ και στις 31-12-2015 τα ληξιπρόθεσμα του νοσοκομείου σας ήταν 3.924.000 και τα ληξιπρόθεσμα στις 31-12-2018 ήταν 218.000. Μόνο απ' αυτά τα δύο νούμερα καταλαβαίνει κανείς τι έχει γίνει εδώ. Υπάρχει και αναλυτικός κατάλογος με το τι έχει αγοραστεί και το τι προβλέπεται να αγοραστεί με διάφορα χρηματοδοτικά εργαλεία, είτε από ίδιους πόρους του νοσοκομείου είτε από άλλα, και όλα αυτά που λέτε…
Με ανθρώπινο δυναμικό θα ενισχυθεί το νοσοκομείο;
Ακούστε, μην επαναλαμβάνετε.
Αφού δεν με ακούτε. Με διακόψατε.
Κύριε Κυριαζίδη, αφήστε να ολοκληρώσει ο Υπουργός, παρακαλώ.
Κύριε Κυριαζίδη, δεν σας διέκοψα. Οι αριθμοί αντανακλούν πραγματικότητες που μεταφράζονται στη ζωή των ανθρώπων. Όταν έχεις συν εκατόν τριάντα άτομα προσωπικό, αυτό σημαίνει άλλη εξυπηρέτηση. Όταν έχεις ένα νοσοκομείο που χρωστούσε 4 εκατομμύρια ευρώ και τώρα χρωστάει 200 χιλιάρικα, αυτό σημαίνει άλλους όρους λειτουργίας. Αν δεν εννοείτε να το καταλάβετε αυτό, γιατί δεν σας ταιριάζει με το γενικότερο αφήγημα της καταστροφής, δυστυχώς, δεν μπορώ να βοηθήσω άλλο. Ευχαριστώ πολύ.
Ευχαριστούμε, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα τα εξής: Πρώτον, ο Υπουργός Δικαιοσύνης, Διαφάνειας και Ανθρωπίνων Δικαιωμάτων, ο Πρωθυπουργός και Υπουργός Εξωτερικών, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Προστασίας του Πολίτη, Οικονομικών, Υγείας, Διοικητικής Ανασυγκρότησης, Υποδομών, Μεταφορών και Δικτύων, Μεταναστευτικής Πολιτικής, Ναυτιλίας και Νησιωτικής Πολιτικής, καθώς και οι Αναπληρωτές Υπουργοί Δικαιοσύνης, Διαφάνειας και Ανθρωπίνων Δικαιωμάτων και Οικονομικών, κατέθεσαν σήμερα 4-2-2019 σχέδιο νόμου: «Ι) Κύρωση του Πρωτοκόλλου υπ' αριθμόν 16 στη Σύμβαση για την Προάσπιση των Δικαιωμάτων του Ανθρώπου και των Θεμελιωδών Ελευθεριών, ΙΙ) Ενσωμάτωση της Οδηγίας 2016/343 του Ευρωπαϊκού Κοινοβουλίου και του Συμβουλίου της 9ης Μαρτίου 2016, ΙΙΙ) Τροποποίηση του ν.3251/2004 σε συμμόρφωση με την απόφαση - πλαίσιο 2002/584/ΔΕΥ του Συμβουλίου της 13ης Ιουνίου 2002 κατά το μέρος που τροποποιήθηκε με την απόφαση - πλαίσιο 2009/299/ΔΕΥ του Συμβουλίου της 26ης Φεβρουαρίου 2009, ΙV) Εφαρμογή διατάξεων του Κανονισμού (ΕΕ) 2017/1939 του Συμβουλίου της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας, V) Διατάξεις που αφορούν στη λειτουργία και αποτελεσματικότητα της Δικαιοσύνης και άλλες διατάξεις, VI) Διατάξεις που αφορούν στη λειτουργία του σωφρονιστικού συστήματος». Δεύτερον, ο Αντιπρόεδρος της Κυβέρνησης - Υπουργός Οικονομίας και Ανάπτυξης, ο Πρωθυπουργός και Υπουργός Εξωτερικών, οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών καθώς και ο Αναπληρωτής Υπουργός Εξωτερικών, κατέθεσαν σήμερα 4-2-2019 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ για την προώθηση και αμοιβαία προστασία των επενδύσεων και των Ρηματικών Διακοινώσεων σχετικά με τη διόρθωση του άρθρου 11 παράγραφος 2 του ελληνικού πρωτοτύπου κειμένου». Παραπέμπονται στις αρμόδιες Διαρκείς Επιτροπές. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και τρείς εκπαιδευτικοί συνοδοί τους από το 28ο Δημοτικό Σχολείο Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τους μαθητές ότι παρακολουθούν διαδικασία κοινοβουλευτικού ελέγχου, δηλαδή Βουλευτές ελέγχουν την Κυβέρνηση μέσω μιας διαδικασίας. Είμαστε στο στάδιο των επικαίρων ερωτήσεων, όπου υπάρχουν Βουλευτές που αναπτύσσουν διάφορα θέματα και περιμένουν απάντηση από τον Υπουργό και εν προκειμένω ο Αναπληρωτής Υπουργός Υγείας, κ. Πολάκης, είναι εδώ για να απαντήσει. Σειρά έχει η τρίτη με αριθμό 312/29-1-2019 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τις επιπτώσεις στη λειτουργία των υπηρεσιών και των συνθηκών εργασίας, υπηρεσίες του «Βενιζέλειου» Νοσοκομείου από την πυρκαγιά που εκδηλώθηκε στα πρώην κτίρια του Πανεπιστημίου Κρήτης στις 23-9. Στην ερώτηση θα απαντήσει ο Αναπληρωτής Υπουργός Υγείας κ. Παύλος Πολάκης. Κύριε Συντυχάκη, έχετε το λόγο για δύο λεπτά, για να αναπτύξετε την ερώτησή σας.
Ευχαριστώ, κύριε Πρόεδρε. Κύριε Υπουργέ, έχουν περάσει τέσσερις μήνες από την πυρκαγιά στις φοιτητικές εστίες στα πρώην κτίρια του Πανεπιστημίου Κρήτης, στη Λεωφόρο Κνωσού. Σε αυτά στεγάζονταν αντί ενοικίου υπηρεσίες του «Βενιζέλειου», όπως το γραφείο προσωπικού, προμηθειών, πληροφορικής, πρωτόκολλο, αποθήκη υγειονομικού υλικού, τεχνικές υπηρεσίες. Προέκυψε, αντικειμενικά, θέμα μετεγκατάστασης αυτών των υπηρεσιών. Τέλη Σεπτέμβρη του 2018 πραγματοποιήθηκε ευρεία σύσκεψη των εμπλεκόμενων φορέων, με τη συμμετοχή του κ. Ξανθού, για την εξεύρεση λύσης μετεγκατάστασης των υπηρεσιών. Εργαζόμενοι και τεχνική υπηρεσία, βάσει της εμπειρίας τους και της τεχνογνωσίας που διαθέτουν, τεκμηρίωσαν τη θέση για την ανάγκη άμεσης μεταφοράς των πυρόπληκτων υπηρεσιών στα - αποκαλούμενα - «λευκά» κτίρια του Πανεπιστημίου Κρήτης, που βρίσκονται ακριβώς δίπλα στο «Βενιζέλειο», τα οποία αποτελούν και τη μόνη ενδεδειγμένη προσωρινή λύση, έως ότου οι υπηρεσίες μεταφερθούν μόνιμα στη νέα πτέρυγα του νοσοκομείου που κατασκευάζεται. Και ενώ υπήρξε η δέσμευση και από τον Υπουργό και από την 7η ΥΠΕ ότι θα γίνουν όλες οι απαραίτητες ενέργειες σε συνεννόηση με το Υπουργείο Παιδείας και την Πρυτανεία για να μεταστεγασθούν οι πυρόπληκτες υπηρεσίες στα «λευκά» κτίρια - χωρίς να εμποδίζεται η λειτουργία των εργαστηρίων του Μουσείου Φυσικής Ιστορίας που ανήκουν στο Πανεπιστήμιο Κρήτης - τελικά όχι μόνο δεν υλοποιήθηκε αυτό το δίκαιο αίτημα, αλλά - επιτρέψτε μου τη φράση - τους σερβίρατε το παραμύθι της προσωρινής μεταφοράς σε κοντέινερ. Η δικαιολογία που προβάλατε προσχηματικά για τη μη μετεγκατάσταση στα λευκά κτίρια είναι το αυτοδιοίκητο του Πανεπιστημίου. Επιτρέψτε μου να σας πω, ότι δεν είναι μόνο ότι υποχρηματοδοτείτε, υποστελεχώνετε τα νοσοκομεία, αυξάνετε το κόστος ζωής για τον λαό, αλλά ακόμα και στα ζητήματα της διαχείρισης σάς διακρίνει μια απίστευτη προχειρότητα. Είναι δυνατόν δύο Υπουργεία Υγείας και Παιδείας, να μην μπορούν ή να μη θέλουν να συνεννοηθούν για ένα όχι τόσο σύνθετο πρόβλημα που αφορά εργαζόμενους και την υγεία των πολιτών; Θα μπορούσε με μία ΚΥΑ να επιλυθεί το πρόβλημα. Θέλουμε να μας δώσετε και κάποια εξήγηση. Γιατί δεν έγινε; Γιατί δεν επιλέχθηκε αυτή η λύση; Ποιο ήταν το εμπόδιο να επιλεγεί αυτή η διαδικασία; Τα κοντέινερ, επιτρέψτε μας, δεν είναι τίποτα άλλο παρά ο ορισμός της αθλιότητας, με εργαζόμενους που δουλεύουν σε απαράδεκτες συνθήκες, όπως όταν βρέχει και μπαίνουν μέσα τα νερά, αναγκάζονται να κρατάνε κουβάδες, αναγκάζονται να βάζουν νάιλον στην οροφή και να συγκρατούν τα νερά που πέφτουν, τα πατώματα από την πολυκαιρία και το νερό έχουν φουσκώσει αναδύοντας μυρωδιές σαπίλας, βρωμιάς κ.λπ., δεν υπάρχει μόνωση, προκύπτει θέμα μεταφοράς του υγειονομικού υλικού, είναι σε εξωτερικό χώρο. Άρα εδώ φαίνεται ότι υπάρχει σοβαρότατο πρόβλημα και απ' ό,τι φαίνεται, ουδέν μονιμότερο του προσωρινού. Ετοιμάζουν να φτιάξουν και άλλους οικίσκους. Περιμένουν την άδεια της Αρχαιολογίας για να προχωρήσουν στην τοποθέτηση και άλλων οικίσκων. Όλα αυτά, λοιπόν, που υποσχέθηκε ο Υπουργός στους εργαζόμενους περί επιστροφής στην κανονικότητα με όρους ασφαλούς και αξιοπρεπούς εργασίας για όλους, λειτουργικές υποδομές για τη στήριξη του «Βενιζέλειου» και την υγεία των πολιτών, κατά την άποψή μας, είναι ένα άδειο πουκάμισο. Αυτό αποδεικνύεται. Και σας ρωτάμε, μάλλον σας ρωτούν οι εργαζόμενοι - έχω πάει τρεις φορές εκεί πέρα και πήγα τρεις φορές να τους ενημερώσω κιόλας σε σχέση με την επίκαιρη που καταθέσαμε και έχει πάρει και τρεις φορές αναβολή - ποια είναι τα μέτρα εκείνα που πρέπει να πάρετε για να λειτουργήσουν οι υπηρεσίες προσωρινά σε κατάλληλες ανθρώπινες εργασιακές συνθήκες, ασφαλείς για τα νοσοκομειακά ευαίσθητα υλικά και άμεσα με κονδύλι του κρατικού προϋπολογισμού να εξασφαλιστούν κατάλληλοι μόνιμοι χώροι, με προδιαγραφές που να καλύπτουν τις ανάγκες των υπηρεσιών του «Βενιζέλειου» Νοσοκομείου;
Ευχαριστούμε, κύριε Συντυχάκη. Ο Υπουργός, κ. Πολάκης, έχει τον λόγο. Ορίστε, κύριε Υπουργέ, έχετε τον λόγο.
Θα απαντήσω από τώρα, για να μην κάνεις τον κόπο να τα λες μετά. Ξέρω το δεύτερο ημίχρονο τι θα έχει, γι' αυτό θα τα πούμε από τώρα. Λοιπόν, όχι απλά δεν υποχρηματοδοτούμε, αλλά τα στοιχεία - γιατί λες ότι «υποχρηματοδοτείτε», «δεν πάτε προσωπικό», «δεν κάνετε, δεν δείχνετε και τους έχετε και στα κοντέινερ» - έχουν ως εξής: Πρώτον, το 2015 το «Βενιζέλειο» Νοσοκομείο επιχορηγήθηκε με 15.200.000 ευρώ. Είχαν προγραμματίσει οι άλλοι γύρω στα 14.000.000 και πήρε 15.245.000. Το 2016 πήρε 14.600.000 συν 6.000.000 ευρώ από τον ΕΟΠΥΥ. Φτάνουμε τα 20.000.000 και πλέον. Το 2017 πήρε 31.000.000 ευρώ πραγματικό χρήμα, 16.000.000 από επιχορήγηση και 15.000.000 από τον ΕΟΠΥΥ, για την κατάθεση παλαιότερων ετών που εξοφλήθηκαν τότε. Το 2018 πήρε 24.500.000 ευρώ, έχει και μεγάλο ταμειακό υπόλοιπο. Οι ληξιπρόθεσμες οφειλές στις 31-12-15 ήταν 14.700.000 ευρώ και αυτήν τη στιγμή είναι 890.000 ευρώ, με ταμειακό διαθέσιμο μες στα ταμεία τους, πριν μπουν οι φετινές, 2.800.000. Για να τελειώσει αυτό το παραμύθι της υποχρηματοδότησης κ.λπ., κ.λπ. Ένα - μηδέν! Δεύτερον, το «Βενιζέλειο» στις 31-12-15 είχε σύνολο υπηρετούντων από όλες τις ειδικότητες - ιατρικό, νοσηλευτικό, λοιπό, με προγράμματα ΟΑΕΔ, με όλα, με τα πάντα - εννιακόσια τριάντα άτομα. Αυτό στις 31-12-15. Στις 31-12-16 είχε χίλια τριάντα δύο, στις 31-12-17 είχε χίλια εξήντα τρία, στις 31-12-18 είχε χίλια εκατόν σαράντα πέντε. Από τα εννιακόσια τριάντα στα χίλια εκατόν σαράντα πέντε έχει μια διάφορα, υποθέτω. Τρίτον, αν δεν το έχετε πάρει χαμπάρι, προχωράει και με πολύ γρήγορους ρυθμούς το έργο της επέκτασης του «Βενιζέλειου». Γι' αυτό δεν λέτε τίποτα; Έτσι; Δεν λέτε τίποτα για το ότι το ξεκολλήσαμε σε συνεργασία με την περιφέρεια. Μας μπλόκαραν. Με αυτήν την Κυβέρνηση ξεκόλλησε και υλοποιείται, έτσι; Και τελειώνει και παραδίδεται το 2020. Θυμάσαι από πότε είναι αυτό, Μανώλη; Θυμάσαι από πότε έχει ξεκινήσει αυτή η ιστορία; Από το 2007, από το 2008. Μήπως το θυμάσαι; Ξεκίνησε, λοιπόν, και ολοκληρώνεται τώρα με αγαστή συνεργασία του Υπουργείου Υγείας, της Περιφέρειας Κρήτης και της υγειονομικής περιφέρειας. Εκεί στο ισόγειο και στο υπόγειο προβλέπονται να πάνε οι αποθήκες. Δεν θα χτίσουμε καινούργιο κτήριο, θα πάνε εκεί οι αποθήκες οι οποίες θα δοθούν για χρήση το καλοκαίρι του 2019. [[Στο σημείο αυτό χτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Από την πρώτη στιγμή ζητήσαμε τα κτήρια από τη σύγκλητο. Δεν τα έδωσε, Μανώλη, κι έχει αυτοδιοίκητο το πανεπιστήμιο. Δεν τα έδωσε. Τα λευκά κτήρια ζητήσαμε και δεν τα έδωσε. Δίνει έναν χώρο, που τον έχει δώσει σε κάποιους άλλους, σε έναν τοπικό σύλλογο για δραστηριότητες και τον πρώτο όροφο στο Μουσείο Φυσικής Ιστορίας. Σε αυτά τα λευκά κτήρια που λες. Το πανεπιστήμιο έχει αυτοδιοίκητο. Το θεωρείς τυχαίο που δεν το έδωσε; Ούτε εγώ το θεωρώ. Όμως, δεν το έδωσε. Από εκεί και πέρα, έχουμε 300 χιλιάδες ευρώ για να χρηματοδοτήσουμε ό,τι χρειαστεί να κάνουν. Υπάρχουν πράγματα που είναι μέσα στο νοσοκομείο. Επισκευάστηκαν, αγοράστηκαν οικίσκοι και νοικιάστηκαν, παραχωρήθηκαν από την Περιφέρεια Αττικής και το πανεπιστημιακό και μπαίνουν και στέγαστρα για να μην υπάρχει το πρόβλημα αυτό. Όντως είναι μια προσωρινή λύση. Έχουμε δώσει 300.000 ευρώ για να γίνουν κάποια πράγματα που θα μπορούσαν να γίνουν. Εντάχθηκαν και στον προϋπολογισμό, όπου κι εκεί υπήρχε άλλη καθυστέρηση. Όμως, να χτίσουμε καινούργια κτίρια, όταν την ίδια στιγμή τελειώνουν αυτά τα χιλιάδες τετραγωνικά δίπλα και θα μεταστεγαστούν εκεί αυτές οι υπηρεσίες; Τα κτήρια του «Βενιζέλειου» που πήραν φωτιά ήταν με ενοίκιο εκεί. Θα μεταφερθούν σε δικά τους κτήρια. Ό,τι προβλήματα υπάρχουν - σαν αυτά που ανέφερες, τα οποία τα έκανες και λίγο μελοδραματικά - , τα λύνει η τεχνική υπηρεσία. Δεν υπάρχει κανένα πρόβλημα ασφάλειας του υγειονομικού υλικού το οποίο διακινείται. Χρηματοδότηση, για να μπορέσουν να κάνουν ό,τι προσωρινές επισκευές χρειάζονται, την έχουν. Κι εννοείται ότι ένα μεγάλο μέρος των υπηρεσιών θα μεταφερθεί στα κτήρια της νέας πτέρυγας τα οποία θα δοθούν σε χρήση από τα μέσα του 2019. Ευχαριστώ.
Ευχαριστούμε, κύριε Υπουργέ. Κύριε Συντυχάκη, έχετε τον λόγο για τη δευτερολογία σας.
Κύριε Υπουργέ, καλά κάνατε και ξεκινήσατε από τα ζητήματα της υποχρηματοδότησης. Πολλές φορές όταν κάποιος έχει τύψεις για ένα ζήτημα, πάντα προσπαθεί να ξεκινήσει απ' αυτό το ζήτημα. Βεβαίως!
Όχι, κουμπάρε μου. Εγώ τύψεις σε αυτά δεν έχω. Περήφανοι είμαστε.
Επειδή μου είπατε για το «Βενιζέλειο» Νοσοκομείο και επιφυλάσσομαι να δούμε τον προϋπολογισμό εσόδων για το 2019 πιο καλά και εμείς - , θα σας δώσω φρέσκο πράγμα. Πριν από λίγες ώρες ο προϋπολογισμός εσόδων του Πανεπιστημιακού Γενικού Νοσοκομείου Ηρακλείου εμφανίζει αύξηση εσόδων για το 2019, ύψους 4%. Από πού προέρχονται; Έχετε δει τον προϋπολογισμό εσόδων του Πανεπιστημιακού Γενικού Νοσοκομείου Ηρακλείου; Σας λέω λοιπόν ότι οι επιχορηγήσεις από τον τακτικό προϋπολογισμό είναι μειωμένες κατά 15% σε σχέση με το 2018. Από τα 41 εκατομμύρια έπεσε στα 35 εκατομμύρια 760 χιλιάδες. Την ίδια στιγμή τα έσοδα από επιχειρηματική δραστηριότητα του νοσοκομείου αυξάνονται κατά 38%. Δηλαδή από 25 εκατομμύρια στα 34 εκατομμύρια 700 χιλιάδες περίπου.
Για ξαναπές το νούμερο!
Και την ίδια στιγμή τα έσοδα από τα απογευματινά ιατρεία αυξάνονται κατά 12,5% Από 3,5 εκατομμύρια στα 4 εκατομμύρια. Αυτή, λοιπόν, είναι η πολιτική της υποχρηματοδότησης. Τώρα εάν κάνετε ταχυδακτυλουργίες, εάν προσπαθείτε με μερεμέτια, εάν προσπαθείτε μέσα από την επιχειρηματική δραστηριότητα και βάζοντας εκβιαστικά το χέρι των ασθενών στην τσέπη να παρουσιάσετε έσοδα, αυτό είναι ένα άλλο ζήτημα. Εν πάση περιπτώσει, μας κρίνει ο λαός. Πάμε παρακάτω. Ένα - ένα, όπως είπατε. Το «Βενιζέλειο» Νοσοκομείο εκτός από το ζήτημα της υποχρηματοδότησης αντιμετωπίζει και έλλειψη νοσηλευτικού, ιατρικού, διοικητικού και άλλου προσωπικού. Μας παρουσιάσετε μία αυξητική εικόνα του προσωπικού του «Βενιζέλειου» Νοσοκομείου, αλλά η πραγματικότητα είναι εντελώς διαφορετική. Έχει να κάνει με την ικανότητα που έχετε, στο πλαίσιο της αστικής διαχείρισης, να κάνετε μια ανάσχεση των δυσκολιών που υπάρχουν, αλλά στην πορεία τα προβλήματα που εμφανίζονται είναι πολλαπλάσια. Και ο καθένας φυσικά μας κρίνει. Η συμπεριφορά της Κυβέρνησης απέναντι στο πρόβλημα της μετεγκατάστασης δείχνει και τον τρόπο και τη φιλοσοφία που αντιμετωπίζει συνολικότερα τα προβλήματα στη δημόσια υγεία, ξεκινώντας από μια βασική αρχή, τη στρατηγική της Ευρωπαϊκής Ένωσης, βάσει της οποίας η υγεία είναι κόστος για τον λαό, οι εργαζόμενοι είναι κόστος. Γι' αυτό και καταλήγουν όλα τα μέτρα της Κυβέρνησης σε εμβαλωματικές και προσωρινές λύσεις, δηλαδή να σκεπάσουμε το πρόβλημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είπατε ότι δώσατε 300.000 ευρώ για να αντιμετωπιστεί το πρόβλημα. Ούτε καν σας απασχόλησε κάτω από ποιες συνθήκες καλούνται να εργαστούν εβδομήντα εργαζόμενοι οι οποίοι είναι στοιβαγμένοι σαν τα ποντίκια στους απαράδεκτους οικισμούς; Και αυτό χωρίς να δίνετε οριστική λύση. Αντιθέτως, η κατάσταση διαιωνίζεται. Εγώ σας είπα ότι ετοιμάζουν νέους οικίσκους. Φτιάχνουν στέγαστρο.
Το ξέρω.
Ε, αυτό είναι; Είναι προσωρινή λύση αυτή;
Μέχρι να μεταφερθούν στην καινούργια πτέρυγα. Τι θες να κάνουμε;
Ακόμα και εάν ολοκληρωθεί η νέα πτέρυγα του νοσοκομείου, μετά από δύο χρόνια, όπως εσείς είπατε, ε, δεν είναι προσωρινό. Δεν είναι προσωρινό μετά από δύο χρόνια.
Το καλοκαίρι του 2019.
Ήδη έχει περάσει τόσος καιρός. Μετά από δυόμισι χρόνια, «εάν» και «εφόσον», δεν θα είναι σε θέση να αποσυμφορήσει το κεντρικό κτήριο, γιατί δεν είναι απλό να μεταστεγαστούν αυτές μόνο οι υπηρεσίες. Υπάρχει συμφόρηση των κλινικών και των υπηρεσιών στο βασικό κτίριο. Σχετικά με το νέο κτήριο, το οποίο είναι καλοδεχούμενο, πράγματι έπρεπε οι προηγούμενες κυβερνήσεις να το είχαν ολοκληρώσει και έχουν τη δική τους ευθύνη και τη δική τους καθυστέρηση. Όμως, οι ανάγκες αυξάνονται με αλματώδη ρυθμό.
Πες «μπράβο» που το έκανε η Κυβέρνηση ΣΥΡΙΖΑ.
Κι εσείς έρχεστε τώρα και λέτε είναι ότι το 2020 θα είναι έτοιμο. Δηλαδή, να σας χειροκροτήσουμε. Θα κατεβείτε να κόψετε και την κορδέλα, απ' ό,τι καταλαβαίνω, το 2020, στο νέο κτήριο.
Δύο την εβδομάδα. Βλέπεις μακριά εσύ!
Θα σας πω, λοιπόν, ότι η νέα πτέρυγα δεν καλύπτει το σύνολο των αναγκών, δυστυχώς. Σας υπενθυμίζω ότι η Νοσηλευτική Σχολή του «Βενιζέλειου» αναζητά κτήριο. Και αυτή θέλει να πάει στη νέα πτέρυγα. Όλοι έχουνε δίκιο. Βεβαίως τα αιτήματα, όλα, είναι δίκαια, απλά εσείς σφυρίζετε αδιάφορα στην κάλυψη του συνόλου των αναγκών. Και να σας πω κάτι ακόμα; Έληξε η σύμβαση τεσσάρων εργαζομένων προσωπικού ασφαλείας, δηλαδή απολύθηκαν, στις 4 Δεκεμβρίου του 2018. Δεκαοκτώ εργαζόμενοι με μπλοκάκι απολύθηκαν μόλις προχθές, στις 31 Ιανουαρίου. Ο μόνος προγραμματισμός μόνιμων θέσεων είναι έξι εργαζόμενοι, όταν δεκάδες έχουν συνταξιοδοτηθεί, δεκάδες άλλοι πρέπει να στελεχώσουν με μόνιμη σχέση εργασίας και να καλυφθεί το σύνολο των αναγκών του νοσοκομείου. Σχετικά με τις ΜΕΘ, φτιάξατε μια - δύο κλίνες. Τώρα είναι πάλι μείον δύο οι κλίνες. Ξέρετε γιατί; Γιατί είναι με συμβάσεις ορισμένου χρόνου. Φεύγουν οι εργαζόμενοι, κλείνετε τις κλίνες. Ξαναπαίρνετε τους εργαζόμενους, ανοίγουν οι κλίνες. Αυτή είναι η ανάσχεση που σας είπα στην αρχή ότι κάνετε σαν Κυβέρνηση.
Καλώς. Κλείστε, κύριε Συντυχάκη.
Ολοκληρώνω, κύριε Πρόεδρε. Ακόμα και τα μη επείγοντα χειρουργεία για χολοκυστεκτομές, βουβωνοκήλες, ομφαλοκήλες, ξεπερνούν πάνω από έναν χρόνο την αναμονή. Αυτή είναι η πολιτική σας. Την ίδια στιγμή πάτε στις Μοίρες και πουλάτε φύκια για μεταξωτές κορδέλες. Και όταν δίνατε τη συνέντευξη στις Μοίρες, ο ασθενής ήταν στην καρότσα του αγροτικού, γιατί έλειπε το ασθενοφόρο. Αυτή είναι η πολιτική σας. Και κόβετε τις κορδέλες στο ΠΕΠΑΓΝΗ με αυτά τα επικοινωνιακά τρικ, γιατί σας έδωσε ο Νιάρχος δύο μηχανήματα. Δεν έπρεπε να τα δώσει; Ε, αφού τα έδωσε, τα έδωσε. Αλλά όχι όμως να πηγαίνετε να κόβετε τις κορδέλες για τα μηχανήματα του Νιάρχου, όταν η πολιτική σας υποχρηματοδοτεί και υποστελεχώνει τα νοσοκομεία της χώρας. Αυτή είναι η κατάσταση.
Καλώς.
Θέλουν οι εργαζόμενοι άμεση λύση, τώρα, ναι, με το Υπουργείο Παιδείας. Λύστε το. Τι θα πει «αυτοδιοίκητο»; Να παρέμβει ο Πρωθυπουργός στο κάτω - κάτω. Δύο Υπουργοί, δύο εμβληματικοί Υπουργοί, ας αποφασίσουν να μεταφέρουν στα λευκά κτήρια, να υπάρχει η συνεννόηση και για το μουσείο φυσικής ιστορίας και να καλυφθούν όλοι μέχρι το 2020, όπου θα μεταφερθούν στο νέο κτήριο - αν μεταφερθούν και εκεί - και εν πάση περιπτώσει να λυθεί τώρα προσωρινά.
Ευχαριστούμε, κύριε Συντυχάκη.
Και να θέσω, κύριε Πρόεδρε, κι ένα τελευταίο ερώτημα στον κύριο Υπουργό: Τα νοσοκομεία, κύριε Πολάκη, θα δώσουν τα όποια αποθεματικά έχουν - όπως η Κυβέρνηση υποχρεώνει τους ΟΤΑ - στην Τράπεζα της Ελλάδος; Θα έχει πολύ μεγάλο ενδιαφέρον να δούμε τι θα μας πείτε.
Ευχαριστούμε. Ορίστε, κύριε Υπουργέ, έχετε τον λόγο για τρία λεπτά.
Αρχίζω να βλέπω, Μανώλη, μετά και από αυτήν την ομιλία ότι χρησιμοποιείτε στον λόγο σας μια αντιπολίτευση η οποία θυμίζει τούτη εδώ την μπάντα.
Αφήστε το αυτό το ποίημα τώρα!
Θα το απαντήσω τώρα. Θα πω δυο - τρία παραδείγματα από την ομιλία του Μανώλη, όχι από άλλου. Εμφιλοχωρούν μέσα σε αυτά που λες - όπου ένα μεγάλο κομμάτι είναι δεκτό, είναι η πολιτική σου αντίληψη, αλλά θα τα αναιρέσω ένα προς ένα - κάποια ψέματα τα οποία από εσάς, τουλάχιστον, δεν το είχαμε συνηθίσει. Πέταξες επιτηδευμένα: «Πας και κόβεις κορδέλες στο πανεπιστημιακό με δύο μηχανήματα που έδωσε ο Νιάρχος». Είναι ψέμα, ρε Μανώλη. Γιατί το λες; Το ένα μηχάνημα είναι το ακτινοθεραπευτικό που έδωσε ο Νιάρχος στο πλαίσιο της δωρεάς, και το άλλο είναι χρηματοδότηση από το ΠΔΕ εθνικών πόρων - όχι ΕΣΠΑ - του Υπουργείου Υγείας με 570.000 ευρώ. Και το έχω πει, και το είπαν και τα παιδιά του σωματείου που ήταν εκεί απέξω, που σημαίνει ότι αυτή τη γραμμή τους δώσατε να πουν, γιατί ήταν ΚΚΕ πολιτικά. Είναι ψέμα αυτό. Γιατί το αναπαράγεις; Το απάντησα εκεί έξω μπροστά, παίρνοντας την ντουντούκα από το χέρι τους. Γιατί το αναπαράγεις σήμερα; Δεύτερο επιτηδευμένο ψέμα και δεν το περιμένω και αρχίζω και τσαντίζομαι. Λες ότι πήγα στις Μοίρες, που πήγα τώρα που μπορούμε, τώρα που τα έχουμε, τώρα που ήλεγξα ότι όντως είναι έτσι, όπως έλεγαν ο δήμαρχος και οι άλλοι, ότι το μισό κτήριο δεν παίρνει επισκευή. Είπαμε ότι θα βάλουμε 2,5 εκατομμύρια εμείς, 1 εκατομμύριο η Περιφέρεια Κρήτης, από τη στιγμή που βρήκαν οικόπεδο για να φτιάξουμε το καινούριο κέντρο υγείας. Ψέμα είναι αυτό; Ποιο είναι το ψέμα που πέταξες εσύ, όμως; Ότι την ώρα που ήσουν εκεί μεταφέραμε έναν ασθενή στην καρότσα, γιατί έλειπε «το» ασθενοφόρο. Δεν έλειπε «το» ασθενοφόρο, έλειπαν «τα» ασθενοφόρα. Είναι δύο σε βάρδια. Και τα δύο έλειπαν ταυτόχρονα. Εκείνη τη στιγμή - και επειδή παρακολουθείς διάφορους συναδέλφους - έκανε ανάρτηση ο Κιούλπαλης ότι τον έσωσε διασώστης εκτός υπηρεσίας του ΕΚΑΒ. Διασώστης εκτός υπηρεσία έσωσε τον συγκεκριμένο άνθρωπο. Και δεν λες αυτό, αλλά λες για την καρότσα που λέει και ο Αυγενάκης. Κοίτα, αν κάνεις παρέα με το τέρας, στο τέλος του μοιάζεις! Και δεν κάνει, διότι ο Πελετίδης - για να το πάμε και λίγο έτσι, γιατί είναι διάφορα τα σημάδια - δεν ήρθε στο Αναπτυξιακό. Χθες, όμως, πήγε στον Μητσοτάκη. Γιατί; Πάμε στα άλλα τώρα. Σου είπα κάποια στοιχεία από τον προϋπολογισμό. Θα με αναγκάσεις θα σου πω μια μαντινάδα.
Αυτό που λες είναι μεγάλο ψέμα.
Συνάδελφε Μωραΐτη, μην εκνευρίζεσαι, γιατί, κοίταξε να δεις...
Κοίταξε να δεις, όταν η αντιπαράθεση γίνεται με πολιτικούς, ιδεολογικούς όρους, έτσι θα απαντώ. Θα απαντώ με πολιτικούς, ιδεολογικούς όρους. Όταν η αντιπαράθεση γίνεται με ψεματάκια κρυμμένα τεχνηέντως, θα απαντώ σκληρά. Άκουσε, Μανώλη. Συγγνώμη, αλλά δεν καταλαβαίνεις τι διαβάζεις. Μου διάβασες τον προϋπολογισμό. Έχω απαντήσει πολλές φορές σ' αυτό. Γιατί μειώθηκε η κρατική χρηματοδότηση από το Γενικό Λογιστήριο του Κράτους; Με παρακολουθείς, Μανώλη; Σε εσένα απαντώ. Γιατί, λοιπόν, μειώθηκε; Βγήκατε και στις αρχές του 2018 και λέγατε ότι μειώνεται η κρατική χρηματοδότηση στα νοσοκομεία. Κοίταξε, το κράτος έχει δύο τσέπες, μία είναι το Γενικό Λογιστήριο του Κράτους, που είναι η αναδιανομή μέσω των φόρων, το κράτος στον χώρο της υγείας, και η άλλη τσέπη είναι ο ΕΟΠΥΥ και τα ασφαλιστικά ταμεία, οι ασφαλιστικές εισφορές των εργαζομένων. Αυτά που διάβασες, τα δέκα παραπάνω από την ιδιωτική επιχειρηματική δραστηριότητα, είναι τα έσοδα από τον ΕΟΠΥΥ. Έτσι το γράφουν: «Τα ΚΕΝ που πληρώνει ο ΕΟΠΥΥ».
Από τις τσέπες των ασφαλισμένων.
Σας έχω πει πολλές φορές, και δεν εννοείτε να το καταλάβετε, ότι έχετε ένα ιδεολογικό κόλλημα ασύλληπτου ύψους. Όταν το άθροισμα της χρηματοδότησης του κρατικού λογιστηρίου και του ΕΟΠΥΥ συνεχώς ανεβαίνει αυξανόμενο τα τελευταία χρόνια, εσείς έχετε κολλήσει «σαν τη χήρα» και λέτε: «Μα, το Γενικό Λογιστήριο δίνει λιγότερα». Μα έχει δώσει πενταπλάσια ο άλλος. Τι θα τα κάνουμε; Μασούρια; Μην κουνάς το χέρι σου, κύριε Τάσσο, διότι το 2014 ο Σαμαράς έδωσε 1.000.000.000 στα νοσοκομεία, ένα δισεκατομμύριο πενήντα και ο ΕΟΠΥΥ έδωσε 30.000.000 ευρώ. Έδωσε 30! Κλειστό. Τότε δεν ρωτούσες. Τώρα, φέτος που θα δώσει 800.000.000 το Γενικό Λογιστήριο και άλλα 700.000.000 ο ΕΟΠΥΥ, ποιο είναι μεγαλύτερο; Το 800 και 700 ή το 1 και 30; Δεν το βλέπετε; Δεν το καταλαβαίνετε; Είναι τόσο δύσκολο μαθηματικά και το επαναλαμβάνετε και το ξανα - επαναλαμβάνετε και κόκκινη κλωστή δεμένη και ντε και ξανά ντε τα ίδια. Και σας το είχα αποδείξει δεκαπέντε φορές και επιμένετε στον εξευτελισμό. Σας είπα το 2014 δόθηκαν 30.000.000 ευρώ, το 2015 δόθηκαν 30.000.000 ευρώ και εμείς από τον ΕΟΠΥΥ στα νοσοκομεία, το 2016 δόθηκαν 400.000.000 ευρώ, το 2017 δόθηκαν 580.000.000 ευρώ, το 2018 δόθηκαν 660.000.000 ευρώ. Πραγματικό χρήμα, απόδοση. Δεν καταλαβαίνετε ότι το άθροισμα είναι μεγαλύτερο; Και τι μου λες τώρα; Μου λες ότι τα 3.000.000, τα 3.500.000 των απογευματινών ιατρείων - που δεν είναι μόνο απογευματινά, είναι και νοσηλεία ξένων του εξωτερικού, είναι και ενοίκια ή άλλα έσοδα που έχει - θα γίνουν 4.000.000. Σιγά, «Χέστηκε η Φατμέ στο Γενί Τζαμί»!
Έσοδα από απογευματινά ιατρεία, λέει.
Βλέπεις το άλλο και ανεβαίνει εκατοντάδες εκατομμύρια και συνεχίζει και λέει τα ίδια.
Ολοκληρώστε, κύριε Υπουργέ, σας παρακαλώ.
Τώρα τελειώνω, κύριε Πρόεδρε, απλά έπρεπε να απαντήσω. Δεν γινόταν τώρα, γιατί δεν μου άρεσε που χρησιμοποίησε αυτό τα επιτηδευμένα ψεματάκια μέσα στην άλλη κουβέντα. Όσον αφορά τώρα στο κομμάτι....
Να ανακαλέσετε αυτό που είπατε. Είναι προβοκάτσια!
Όχι, δεν ανακαλώ τίποτα.
Είναι προβοκάτσια.
Ναι, μεγάλη προβοκάτσια, εντάξει. Λοιπόν, εγώ προβοκάτσιες δεν κάνω, μιλάω στα ίσια. Εγώ προβοκάτσιες και στο ΚΚΕ δεν κάνω, μιλάω στα ίσια. Όμως, δεν μπορεί να μου πετάει ο Μανώλης ψεματάκια που θα τα πέταγε και ο Αυγενάκης. Εντάξει; Δεν γίνεται αυτό. Λοιπόν, όσον αφορά στο κομμάτι του «Βενιζελείου», ό,τι πρέπει να γίνει, θα γίνει. Δεν μπορώ να διατάξω τη σύγκλητο να το κάνει. Και ξέρεις τι συμβαίνει και εκεί, έτσι; Δεν είπα ότι το 2020 θα παραδοθεί όλο. Είπα ότι στα μέσα του 2019 θα δοθούν το υπόγειο και το ισόγειο για να γίνει αυτή η μεταφορά. Ευχαριστώ πολύ.
Επιτρέψτε μου, κύριε Πρόεδρε, θα ήθελα τον λόγο προς αποκατάσταση της αλήθειας.
Κύριε Πρόεδρε, θα ήθελα τον λόγο.
Μισό λεπτό, θα σας δώσω τον λόγο. Κατ' αρχάς, κύριε Υπουργέ, εν τη ρύμη του λόγου σας είπατε κάτι το οποίο θα ήθελα το ανακαλέσετε, γιατί δεν μας τιμά όλους. Είπατε: «σαν τη χήρα». Είναι ένα στερεότυπο το οποίο...
Το ανακαλώ, κύριε Πρόεδρε! Συγγνώμη!
Ευχαριστώ. Θα δώσω τον λόγο μόνο στον κ. Συντυχάκη και όχι στον κ. Μωραΐτη, γιατί δεν είναι ανάμεσα στους ερωτώντες για τη συγκεκριμένη ερώτηση.
Νομίζω ότι απαντήθηκαν τα θέματα, κύριε Πρόεδρε. Μην ανοίξουμε τώρα διάλογο, γιατί θα πρέπει να απαντήσω και εγώ μετά.
Μισό λεπτό, αφήστε να πει κάτι ο κ. Συντυχάκης. Ορίστε, κύριε Συντυχάκη, έχετε τον λόγο για ένα λεπτό.
Κύριε Πρόεδρε, ο κ. Πολάκης επέλεξε να ακολουθήσει μια γκεμπελίστικη τακτική.
Εγώ είμαι ο γκεμπελίστας;
Όσο πιο μεγάλο είναι το ψέμα τόσο πιο εύκολα απίστευτο γίνεται ακολουθώντας τη γραμμή διαφόρων συριζαίικων τρολ που υποτίθεται παρουσιάζει τον Δήμαρχο Πατρέων, τον κ. Πελετίδη, σε μία εκδήλωση εφημερίδας, της εφημερίδας «ΓΝΩΜΗ» μαζί με τον πρόεδρο της Νέας Δημοκρατίας. Είναι ψέμα. Είναι αναληθές. Στο κάτω - κάτω είναι μία εκδήλωση εφημερίδας. Δεν μπορεί να κρίνει ο κ. Πελετίδης ποιος είναι αυτός που θα πάει και ποιος δεν θα πάει. Και καθότανε δίπλα στον κ. Κατσιφάρα. Αυτά προς αποκατάσταση. Δεν έχει καμμία σχέση με αυτό το ψέμα που εξέφρασε ο κ. Πολάκης Θα του πω, όμως, και μία μαντινάδα: «Παυλή, ο ΣΥΡΙΖΑ τη σκάλα ανέβηκε με ψέματα και άλλα. Θέλω να δω πως θα φερθεί με ανάποδη τη σκάλα». Γιατί αυτή είναι η πολιτική σας. Είναι μια πολιτική η οποία πραγματικά έχει ρίξει στα τάρταρα την υγεία και τους εργαζόμενους συνολικά αυξάνοντας τις ασφαλιστικές εισφορές στον ΕΟΠΥΥ και κάνετε τσάμπα μαγκιές με τον ΕΟΠΥΥ. Γιατί αυτά που λέει για την επιχειρηματική δραστηριότητα όντως είναι από τον ΕΟΠΥΥ, αλλά είναι ασφαλιστικές εισφορές των εργαζομένων. Λυπάμαι πολύ.
Ευχαριστώ.
Μιας και αναφερθήκατε στον Πελετίδη, εφόσον πηγαίνει σε εκδήλωση που προφανώς ξέρει ότι είναι ο Μητσοτάκης εκεί,…
Ο Κατσιφάρας γιατί πήγε;
…θα έπρεπε να έρθει όταν γινόταν το αναπτυξιακό συνέδριο, που ήταν θεσμικά υποχρεωμένος. Και δεύτερον, μια μαντινάδα, γιατί με τα οικονομικά, μα την Παναγία, αρχίζει να υπάρχει πρόβλημα. Να πάρετε έναν λογιστή να σας κρατά βιβλία, το μαγαζί θα κλείσετε και θα ‘ναι αμαρτία!
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Κύριοι συνάδελφοι, έχουν διανεμηθεί τα Πρακτικά των συνεδριάσεων της Τετάρτης 21 Νοεμβρίου 2018, της Πέμπτης 22 Νοεμβρίου 2018, της Παρασκευής 23 Νοεμβρίου 2018, της Δευτέρας 26 Νοεμβρίου 2018, της Τετάρτης 28 Νοεμβρίου 2018, της Παρασκευής 30 Νοεμβρίου 2018, της Δευτέρας 3 Δεκεμβρίου 2018, της Πέμπτης 6 Δεκεμβρίου 2018 και της Παρασκευής 7 Δεκεμβρίου 2018 και ερωτάται το Σώμα εάν τα επικυρώνει.
Συνεπώς τα Πρακτικά των συνεδριάσεων της Τετάρτης 21 Νοεμβρίου 2018, της Πέμπτης 22 Νοεμβρίου 2018, της Παρασκευής 23 Νοεμβρίου 2018, της Δευτέρας 26 Νοεμβρίου 2018, της Τετάρτης 28 Νοεμβρίου 2018, της Παρασκευής 30 Νοεμβρίου 2018, της Δευτέρας 3 Δεκεμβρίου 2018, της Πέμπτης 6 Δεκεμβρίου 2018 και της Παρασκευής 7 Δεκεμβρίου 2018 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.43΄ λύεται η συνεδρίαση για αύριο, ημέρα Τρίτη 5 Φεβρουαρίου 2019 και ώρα 18.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.